Мен кандай килиб мухожир булдим - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\nЖурнал Ҳаракат №1 (22) 2000. Якин тарих сахифалари\nЗафармирза Исхоков - Мен кандай килиб мухожир булдим\n1997 йил куз мавсуми анча эрта келди. Август ойидаёк кетма-кет ёгган ёмгир хали куз келмай киш тараддудига тайёрланиш лозимлигини огохланти-раётгандек буни исботи сентябрь ойи анча совук келди.\nАндижон шахар Куш-арик дахасида 50та купкаватли турар жой бинолари ва 20та куп каватли кооператив уйлар жойлашган. Ахоли сони расмий маълумотларда, уларга факат руйхатда туриб доимий яшовчилар киради, 18 минг деб хисобланади. Лекин купчилик яхши билади-ки, руйхатда турмай яшовчилар жуда куп. Шунинг учун у ерда тахминанларна кура 20 мингдан купрок ахоли яшайди, деб хисобланади. Шу йил февраль ойида мен яшаётган 62-чи уй ахолиси Домком сайлаш учун мажлис утказадиган булди. Унинг ташаббускори аёллар булиб, мажлис Раяхон исмли кекса рус аёл бошчилигида булиб утди. Умумий иштирокчиларнинг сони 50 аёл ва 25 эркак, яъни хаммаси булиб 75 кишини ташкил килди. Хамма бир овоздан мени номзодимни Домкомликка курсатишди. Мен аввалига унамадим. Мени хокимият ёктирмайди, бу ишга хокимиятдагиларни «тилини» тушинадиган одам сайланглар, агар мен уй бошлиги булсам битадиган ишлар хам битмай колиши мумкин десам-да, мажлис иштирокчилари уз сузида катъий туриб олишди. Шундай килиб мен 90 хужалик истикомат килишига мулжалланган 5 каватли турар жойга масъул булиб колдим.\n1997 йил сентябрь ойининг урталарида Куш-арик дахасидаги купкаватли турар жой биноларининг уй бошликлари йигилиш утказдик ва шу ерда истикомат килаётган ахолининг энг долзарб муаммоларини кандай хал килиш хакида фикрлашар эдик. Энг долзарб муаммо бу хокимиятни ахоли билан тузилган «ихтиёрий-мажбурий шартномаси» эди. Шартноманинг асл максадини яшаётган ахолининг 90 фойизи мутлако тушунмасди, яъни купчилик уз хукукини билмасди. Хар ким хар хил талкин килади. Шартнома, ёзилган коида буйича, яшаётган фукаро билан хокимият вакили ёки уй-жой бошкармаси уртасида ихтиёрий равишда камида бир йилга тузилади. Томонлар уз зиммасига олган мажбуриятга асосан уй бошкармаси шу ахоли яшайдиган турар жой биносининг хамма сантехник холатларига, иситиш кувирларига, томга, ертулага караб туриш, керакли ремонт ишларини бажариш жавобгарлигини уз зиммасига олади. Шу ишларни бажариш учун истикомат килаётган фукаро шартномада белгиланган пул микдорини имконият даражасида хохласа булиб, хохласа бирданига тулаши мумкин.\nЭнди ахвол шундай-ки, уй-жой бошкармаси хеч канака ремонт ишларини бажармай одамлардан пул талаб килиш билан овора. Аввалига яхшилик билан сурашади, кейин дук пуписага утишади. Сал кейин судга топширамиз, дейишади.\nЯна бир килиги бор уларнинг. Истикоматчиларга яшаётганлари хакида маълумотнома (справка) беришмайди. Аввал шартнома пулини тула, сунг берамиз дейишади. Маълумотнома эса хаммага керак. Болалар учун нафака олишга хар 6 ойда маълумотнома топшириш керак, болалар мактабга, богчага борса хам, институтга ёки бирор ерга ишга жойлашса хам, кариялар нафакаси учун, инвалидлар нафакаси учун хам, харбийга чакирилаётганлар, айникса кейинги йилларда жуда кенг ёйилган одатга кура, милицияга иши тушган хар кандай одам албатта турар жойдан маълумотнома топшириши лозим. Хуллас, уй-жой бошкармалари ахолининг танг ахволидан фойдаланиб факат пул ундириш билан шуглланишар эди. Нима килганингиз учун пул талаб килаяпсиз, аввал бир иш бажаринг кейин пул суранг, дейилса, сиз аввал пулни туланг кейин иш бажарамиз, деган жавоб олишар эди фукаролар.\nМажлисларимизнинг бирида мен бир ташаббус билан чикдим. Дедим-ки, биз хокимият вакилларини учрашувга чакирайлик-да, бизни кийнаётган долзарб муаммоларни билдириб улардан жавобини эшитайлик. Хамма уй бошликлари бу таклифни куллашди, дархол мажлис карорига асосан хат ёздик, 50та уй бошликлари имзо чекиб тасдиклашди. Мен хатни хокимият вакилларига олиб бориб топширдим. Маълум кунни тайин килиб биз билан учрашувга шахар хокимининг иккинчи уринбосари Абдурахмонов келадиган булди. Бу сентябрь ойининг охирлари эди. Уша тайинланган куни хамма уй бошликлари, махалла оксоколлари, фахрий нафакахурлар йигилишиб вакилларни кута бошладик.\nБелгиланган вактдан ярим соат кечрок биз кутаётган хокимнинг иккинчи уринбосари эмас хокимиятнинг бир ходими келди. Нима учун Абдурахмонов узи келмади, деб сурасам: “Хозир шахарга утказиш учун арча келди, у киши узи булиб бермаса арчалар куриб колади, шунинг учун мен келдим”, деди у ходим.\nЗалга кирибок фахрийлар учун ажратилаган жойга утириб “Кани бошланглар мажлисни” деб буйрук берди. Бир уй бошлиги шартноманинг мазмунини тушунтириб берсангиз, деб мурожат килди. Шунда хокимият вакили “Шартномада курсатилган пулни тулайсиз, сиз бунга мажбурсизлар, бу буйрук, вазирлар махкамасининг буйруги уни бажармасликка хеч кимнинг хакки йук”, деб жавоб килди. Унинг гаплари жавобдан кура дук-пуписага ухшарди. Шунда мен чидайолмадим. “Сизлар кимсиз узи? Сизларни ким чакирди? Биз чакирдик. Бизга жавоб бериш урнига бизга пуписа килаяпсизлар. Сиз айтиб куйинг бошликларингизга, ваъда берилган одам бу ерга келмади ва халк вакилларини бехурмат килди. Сиз эса куринишидан хеч нарсани хал кила олмайсиз”, дедим. Бунака гапни кутмаган йигитчалардан бири чунтагидан мобильний телефонини чикариб бир нарсалар деди. Орадан бир неча минут утар-утмас иккита милиция ходими кулида «таёкча» ушлаб залга кириб келишди. Бу холни кузатиб утирган оксоколлар юзига фотиха тортишди-да урниларидан туриб чикиб кета бошлашди. Баъзилари менга карата “Ука сиз яхши ишни бошлаган эдингиз, биз хурсанд булгандик. Аммо хафа булманг-у бари бир булардан иш чикмайди”, дейишди хам. Залда хеч ким колмади. Ташкарига чиксак, мактабнинг орка томонида 19-75 номерли бир ЛАЗ автобусида тула ОМОНчилар келишибди. Хамма хайрон, булар нимага келди, нахотки хокимиятнинг 3-4 югурдагини оксоколар ва аёллардан химоя килиш учун келишган булса?!\nШу мажлисдан кейин хокимият вакилларининг менга нисбатан муносабати янада ёмонлашди.\n1997 йилнинг октябрь ойи совук келди. Биз уй бошликларининг навбатдаги йигилишида вилоят хокимига ариза ёздик, ахвол нихоятда огирлигини айтиб учрашувга чакирдик. Агар бизга ёрдам берилмаса вазият назоратдан чикиб кетишини огохлантириб вилоят прокурорига хам мурожаат килдик, натижа булмади.\nОктябрь ойининг охирларида бизнинг 62-чи уй атрофида жойлашаган 63-64-26-13-чи купкаватли турар жой биноларида уй бошликлари билан фикрлашдим (улар менинг фикримни маъкуллаган булишди) ва кечга якин хаммани йигилишга чакирдим. Соат 19.00ларда 200-300га якин одам тупланди. Мен хаммага карата мурожаат килдим, бугундан эътиборан хеч ким шартномага пул туламасин, сабабини сурашса мени курсатинглар, уйларимизни созлашга ажратилган пулларни мен ва 8та ёрдамчиларимга беринглар, биз узимиз бамаслахат ремонт ишларини бажарамиз, дедим. Бу гап албатта хамага ёкди. Бу йигилишимиз митинга айланиб кетди, хамма узи билганича ахволни яхшилаш тугрисида, ободончилик хакида маъруза килди. Сунг эътибор берсам бирорта уй бошликлари куринмайди, каёккадир кетиб колишибди. Митинг ташаббускори хам, олиб борувчи хам узим булиб колибман.\nЭртаси кундан бошлаб менга нисбатан пуписалар бошланди. Вилоят жиноят кидирув булимидан келишди. Уй бошкармаси вакиллари келишди. Улар менинг килаётганларим охири яхшилик билан тугамаслигига ишора килишди.\nШундай килиб ноябрь ойига хам етиб келдик. 21-23 ноябрь кунлари каттик совук бошланди. Андижонда хар йили буладигани каби газ босимлари хаддан ташкари пасайиб кетди. Хатто чой кайнатишнинг иложи йук даражада. Иссик сув йук, иситиш батареялари ноль даражада. Бунинг устига электрни хам 12 соатдан учириб куядиган булишди.\nСабр косаси тулган одамлар 1997 йил 30 ноябрь куни кеч соат 19.00да Андижон-Пойтуг магистраль автомобиль йулини тусишди. Бу вокеа кутилмаганда шундай руй берди. Аввалига хар ким уз подъезди олдида йигилишган. Аёллар чирок йуклигидан, газ йуклигидан норози булиб туришганда, биттасидан шу фикр чиккан ва хаммага маъкул тушган. Шундан сунг бир бирларини чакиришиб, якин атрофдаги одамларни хам хабардор килишиб купайишшач йул тусгани чикишган. Йул тусганлар 45-46-47-85-86-87-чи куп каватли турар жой биносида истикомат килаётган аёллар ва болалардан иборат булиб, эркаклар йук эди.\nЙул тусилгандан кейин 20 минут атрофида хокимият вакиллари, прокуратура, милиция, ОМОН ва бошка кучлар етиб келди. Аёлларни кулидан ушлаб милиция ходимлари тортар, аёллар болаларини махкам ушлаб “Кулимни синдирасан жувонмарг!”, дея бакиришарди. Эркаклар аралашмай йул буйида туришипти, аёлларнинг узи уларни аралаштиришмади. Шунда йул чеккасида турган уй бошликларидан Райимжон исмли йигит милиция ходимига кесатиб лукма ташлади: “Уша бакирган аёлни дубинка билан бир урсангиз булар эди”. “Акл ургатадиган сенми”, деб уни ва яна бир йигитни ушлаб машинага тикишди. Хокимият вакиллари чирокни ёкишга, милиция булинмасига олиб кетилганларни куйиб юборишга ваъда берибгина аёлларни уй-уйларига таркатишга муваффак булдилар.\nБу вокеа яшин тезлигида хаммаёкка таркалди. Одамларда кандайдир узига ишонч, умид пайдо булди. Эртасига кечга якин 50-51-28-чи купкаватли турар жойда яшовчи ахоли, асосан аёллар, бир-бирини зурлаб, уйда утирганларга бакиришиб, юринглар биз йул тусишни курсатиб куямиз, деб йигила бошлашди. Толибжон исмли милиция капитани эса бу ишни килмасликни илтимос килар эди. Мен хам бориб участка инспекторининг тарафини олдим. Аёлларга тушунтирдим-ки, хар ишнинг конун коидаси бор, бундай йул тутиш конунга хилоф. Сунгра мен уларга муаммони бир хафтада конуний йул билан хал килишга ваъда бердим. Йигилганлар зурга кунишди ва таркалишди.\nЯна бир соатдан кейин мени уйимдан 16-чи уй бошлиги чакириб, тезда юринг, энди менинг одамларим йул тусгани кетишаяпти, сиз уларга тушунтиринг, деди. Бирга етиб бордик. 16-36-37-38-60-59-чи купкаватли турар жойда ахоли, булар хам факат аёллардан иборат эди, аста секин катта кучага караб йул олишаяпти. Уларга хам жуда кийинчилик билан муаммони конуний йул билан хал килиш кераклигини тушунтирдим. Уларни хам тухтатдим ва хамма уй бошликларини эртанги кунга фавкулотда йигилишга чакирдим.\nЭртаси куни (1 декабрь) белгиланган соатда уй бошликлари йигилишди. Мажлисни мен бошкардим. Кун тартибида битта масала: Куш-арик дахасининг фавкулотда кескин ваззиятини хал килиш. Мен хамма уй бошликларидан сураб шуни билдимки, хеч кимнинг уйида хатто чой кайнатадиган даражада хам газ йук.\nМен уртага таклиф куйдим «Куш-арик дахасидаги ахолининг норозилик кумитасини тузиш». Хамма бир овоздан маъкуллашди. Йигилиш катнашчилари 11 кишидан иборат “Ахолининг норозилик кумитасига” аъзолар сайлашди. Райиси килиб мени номзодимни курсатишди. Мен фахрий оксоколлардан бирини райисликка сайлайлик, дедим, унашмади. Менга яна иккита ёрдамчи хам сайланди.\nМажлисдан сунг Кумита аъзолари, уз кузимиз билан куриб ишонч хосил килиш учун хамма купкаватли турар жойларни текшириб чикдик. Кеч соат 21.30ларгача тахминан 30та биноларни текширдик. Хонадонларга кириб узимиз газларни ёкиб курдик. Ахвол жуда огир. Кариялар, гудаклар бетоб, одамлар уй ичларида ураниб-чирманиб юришибди.\nЭртаси куни, 1997 йил 2 декабрда биз Кумита аъзолари йигилишиб хокимиятга катъий талаб (ультиматум) куйдик ва матнни тайёрлаб имзоладик.\nАхолининг норозилик кумитасини талаблари шундай булди:\n1. Дархол Куш-Арик дахасида жойлашган купкаватли тураржой биноларида газ босими етарли даражага кутарилсин.\n2. Дархол ахоли яшаётган биноларга иссик сув берилсин ва иситиш батареялари ишга туширилсин.\n3. Хамма подъездларга эшиклар урнатилсин ва подъездлар деразасига ойналар куйилсин.\n4. Бундан буён чироклар учирилмасин ва Куш-арик дахасида узлуксиз ишловчи электр монтёрлар штаби тузилсин.\n5. Шу кунгача хокимиятнинг локайдлиги сабабли хасталаниб колган бемор гудаклар, болалар, кариялар, инвалидлар хокимият тарафидан бепул даволансин.\nАгар шу талабларимиз уч кун ичида, яъни 5 декабргача бажарилмаса, 6 декабрь куни эрталаб соат 6.00дан 9.00гача Куш-арик дахаси олдида жойлашган иккита катта айланма автомобиль халка йулини 10 минг одам тусади. Бу огохлантирувчи тусиш булади.\nБиз кумита аъзолари Талабномани бир овоздан макуллаб уз имзоимиз билан тасдикладик. Мен бу карорни хокимиятга олиб бориб бир нусхасини топширдим, иккинчи нусхасига кул куйдириб узим билан олиб кайтдим.\nШу куни кечаси 22.00да уйимга милиция ходимларидан икки киши келиб участка инспекциясига таклиф килишди. Мен кеч булгани учун хозир бораолмаслигимни айтдим. Улар бизни куч ишлатишга мажбур килманг, акс холда куч билан олиб борамиз, дейишди. Мен ноилож боришга рози булдим. Борсам у ерга менинг иккала ёрдамчиларимни хам олиб келишган экан. Нима учун буларни олиб келдингизлар, деб участка инспекторидан сурасам, мен билмайман чакирганим йук, деб уларга жавоб бериб юборди. Сиз билан начальникни олдига бориб келамиз, бизни кутаяпти, деди. Машинага утириб 2 булим бошлиги подполковник Омонуллаев кабинетига кирдик, жуда яхши кутиб олди. Жуда хушмуомалалик билан вазият огирлигини менга тушунтирди. Илтимос, шу хатни кайтариб олсангиз, ундан кейин сизни ишга жойлаб куйамиз, моддий ёрдам берамиз, деб ваъда килишди. Мен хам жуда хушмуомалалик билан унга сахийлиги учун минаатдорчилик билдирдим ва илтимосига рад жавоб килдим. Хуллас кечаси 1ларда мени уйимга олиб келиб куйишди.\nЭртасига 3 декабрь куни соат 14.00лар чамаси мени кучада тутишди. “Истаб юраверамизми сизни, утиринг машинага”, деди участкавой Толибжон. Карасам машина ичида менинг иккала уринбосарим утиришибди. Мен хам машинага чикдим. Бизини 2-милиция булимига олиб боришди.\nОмонуллаев бир одам билан сухбатлашиб турган экан, авзойи бузук. Демак, сухбатимиз бошкача булади, деб кунглимдан утказдим. Биз бинога киришимиз билан булим бошлигининг уринбосари Уктамжон кутиб олди. У ёрдамчим Яхёхонга карата “Ие, сен нима килаяпсан бу ерда”, деди. ёрдамчим довдираб турар эди.\n- Хей, мана бу когозга нима учун кул куйдинг? – давом этди Уктамжон.\n- Мен… мен кул куймадим, - деди ёрдамчим.\n- Хеч булмаса буни укиб туриб кул куймадингми?\n- Бу имзо меники эмас.\nУктамжон мийигида кулиб:\n- Ростини айт! Имзо куй деб шу одам сени мажбур килганми, - деб мени курсатди.\nЯхёхон бироз иккиланиб турди, кейин ха, деб бошини кимирлатди.\n- Курдингизми, - деди менга мелиса, - хали хамма имзо куйганлар шундай мазмунда тушунтириш хати ёзиб беришади, сизни эса бузгунчи сифатида камаймиз… Кани ичкарига кирингларчи.\nКабинетга кирсак шахар милиция булим бошлиги уринбосари Фарходжон утирган экан, яна 3-4 милиция ходимлари биз билан сухбатга тайёр булиб утиришибди. Сухбат бошланди, яна уша эски гап: “Вазият чаток, хатни кайтариб олинг”. Мен етарли далиллар билан бу гапларни инкор килдим. Сухбат узок давом этди, натижа чикмагач, оркамизда сухбатга аралашмай утирган булиб бошлиги Омонуллаев кескин туриб келдида, “Кечирасиз урток начальник булар билан бошкачасига гаплашиш керак. Сен! Сен! Тур урнингдан, йукол кузимдан”, деб иккала ёрдамчимни хонадан хайдаб юборди. Улар чикиб кетишгач столга каттик мушт солди:\n- Хей! Сиз узингизни кимман деяпсиз, хозир битта чунтагингизга граната яна биттасига наша соламанда тикиб куяман турмага. Утиб кетди сизларни демократия деб айюханнос солган замонларингиз.\nМен урнимдан турдимда, мархамат мана мени чунтакларим, олиб бориб каманг, дедим. Уртага жимлик чукди. Мен шарт бурилиб чикиб кета бошладим. Омонуллаев оркамдан ёрдамчисига караб бакирди: “Тилхат ёздириб ол, битта одам кучага чикса, конун олдида жавоб бераман деб”. Ташкарига чикишим билан Уктамжон менга бакира бошлади, бугун хамма имзо чеканларни олиб келиб камаймиз. Сабабчиси мана шу «сокол», деб сизни курсатамиз, кейин улар сизни кекирдагингиздан олишади, деди. Мен кулиб “Майли унака килсаларингиз хам булаверади. Мен розиман”, дедим. “Бас! Мен билан гап уйнаманг! Ёзинг тилхатни”, деди у. У айтиб турди мен ёздим “Бирорта одам кучага чикса конун олдида жавоб бераман”, деб число ва имзо куйиб узатдим:\n- Йук! Сиз одамлар чикмайди, деб кафолот берасиз.\n- Ха, ундай булса менга вилоят хокими Обидов талабларинг бажарилади, деб кафолот берсин, ушанда мен хам одамлар кучага чикмайди, деб кафолот бераман, - дедим мен.\n- Биз вилоят хокимига мурожаат килолмаймиз. Факат шахар хокимиятигача хукукимиз бор, - деди у.\n- Мен эса факат вилоят хокимининг сузига ишонаман, хатто ёрдамчисини хам ишонмайман, - деб ташкарига йул олдим.\nКучада уччаламиз кетаётганимизда Яхёхон гап бошлади:\n- Зафарака, кечиринг мени уша сузларим учун. Ростини айтсам жуда куркиб кетдим.\n- Мен хафа эмасман. Тушунаман, халкимиз канчалик даражада юрак олдирганини. Сиз хам шу инсонларнинг биттасисиз. Хечкиси йук, мен хафа эмасман, - дедим мен.\n4 декабрь кеч соат 22.00ларда уйимга уй-жой бошкармасидан икки ходим келиб, сизни хокимиятдан вакиллар келиб чакиришаяпти, тезда юринг, дейишди. Кайси хокимиятдан, деб сурасам, шахар хокимиятидан, дейишди. Мен улар билан гаплашмайман, факат вилоят хокими билан гаплашаман, боринглар шундай деди денглар дедим. “Жон ака, биз унака десак ишдан хайдаб юборишади бизни, илтимос, узингиз бориб айтинг”, деб ялинишди. Буларнинг бири уй-жой бошкармасининг инженери Улугбек эди. Мен улар билан Куш-арик дахасида жойлашган уйлар бошкармасига бордим.\nХонага киришим билан уч киши мен билан кул бериб куришар экан, узларини таништира бошладилар.\n- Мен Саркор Рахимов, шахар хокимини биринчи уринбосари.\n- Мен Гуломжон Абдурахмонов, иккинчи уринбосари.\n- Мен Адхамжон Йулдашев, учинчи уринбосари.\nМана мархамат, бир пиёла чой ичиб нафасингизни ростласангиз, дея илтимос килишди. Мен бир пиёла чойни ичгач, уларга шундай дедим: “Бизнинг сухбатимиздан натижа чикмайди, сизлар бизнинг талабларни кондиришингиз мушкул, шунинг учун бу ерда вакт утказишни фойдаси йук”, дедим. Шунда биринчи уринбосар “Сиздан илтимос, факат сабр килиб бизни хисоботимизни эшитсангиз, сунг сиз нима десангиз шу булади”, деди. Мен рози булдим.\nРахимов бафуржа хисобот берди, кейин хисобот беришни иккинчи уринбосар илиб кетди. Сузнинг охирида хамма куйган талабларимиз эртагаёк бажарилади, дейишди. Мен эса “Нахотки! Эртадан газ босими кутариладими?”, деб ишонгим келмасди бу гапларга. У эса “Ха, эртадан газ босими кутарилади, иссик сувни иложини килолмаяпмиз, аммо 27 даржада сувни кувирларга хайдаймиз, эртадан бошлаб шахардаги хамма медперсонал Куш-арик дахасига ташланади. Бундан буён чироклар учирилмайди, имкониятимиз даражасида подъездларга эшиклар ва ойналар урнатишни бошлаймиз, ишчи кучи етмай кийналаяпмиз, бир канча уйларнинг батареяларини эртадан бошлаб алмаштирамиз”, деди.\nБу сухбатимиз 4 декабрь кечкурун булиб утаётган эди. Эртага, деб сузини давом этирди 1-чи уринбосар, хаммасини уз кузингиз билан куриб ишонч хосил килгач, карорни бекор киларсиз, деган умиддаман. Албатта, сиз айтганларингиз хакикатдан руй берса, одамлар кучага чикмайди, деб ваъда бердим.\nШундай килиб биз хайрлашдик. Мен муъжиза руй беришини кута бошладим. Хакикатдан эртасига 5 декабрь куни Куш-арик дахасида газ босими кескин кутарилди. Шахар согликни саклаш булим бошлиги уйимга келиб беморлар руйхатини олишди. Чироклар учмади. Сантехниклар газосваркаларини кутариб иш бошлашди. Хамма хурсанд, бир биримизни кучиб галабамиз билан магрурланар эдик.\nМен хамма уйларга бориб чикиш тухтатилганини маълум килдим. Аммо биз гофил бандалар булар хаммаси хокимиятни хийласи эканидан бехабар эдик. Белгиланган 6 декабрь куни халкни кучага чикишини бартараф килишганидан кейин яна газ босимини аввалги холига тушуриб куйишди.\nОрадан утган бир кун ичида хамма уй бошликларини булинмага олиб бориб сухбат утказишипти. Сизлар кузингизни очинглар, сизлар раис килиб сайлаган одам халк душмани, уни якинда йукотиб юборамиз, агар яна шу Исоков Зафар билан алока килсангиз сизлар хам камалиб кетасизлар, деб куркитишибди ва хаммадан, мен у билан кайтиб гаплашмайман, деган маънода тилхат ёзиб беришларини талаб килишган. Хушёр булинглар, уни бизнинг махсус одамларимиз доим кузатиб юришибди, ким билан хамсухбат булаётганидан хар куни ахборот олаяпмиз, сизларнинг фамилиянгиз ёзилиб колмасин, деб куркитишган. Шундан сунг хамма уй бошликлари мени курди дегунча кочиб кетишадиган ёки бирор бахона билан тезрок хайрлашадиган булиб колишди.\nБаъзи бир танишлар мен билан кучада бехосдан учрашиб колишса, атрофга олазарак булиб карашар ва бизни бирор ердан суратга олишаяптимикан, деб куйишар эди. Бу булиб утган сухбатларни менга нихоятда якин булган бир уй бошлиги айтиб берди. Бу сухбатларни шахсан Андижон шахар 2-чи милиция булими бошлиги Омонуллаев олиб борган. Шу вокеалардан кейин мени кучайтирилган даражада назоратга олишди. Авваларига ишонмай юрдим. Кейин узлари исботлаб беришди.\n1998 йил 16 февраль мени вилоят ички ишлар булимига чакиришди. Бинонинг 4 каватида “Коррупция, рэкет ва терроризмга карши тезкор гурух” деган ёзувли булинманинг 82 хонасида Ортиков деган йигитча мен билан сухбат утказди. “Биздаги маълумотларга караганда, - деди у, - сизни Тошкентга ва баъзи жойларга чакиришмокчи, сизни хамтовокларингиз”. “Хамтавокларингиз” деганда у «Бирлик» Халк Харакати, махаллий ва халкаро инсон хукукини химоя килиш ташкилотларининг аъзоларини назарда тутятган эди. Сизни расмий огохлантирамиз, Андижондан хеч каерга кетмайсиз, агар бизни алдаб кетгудек булсангиз, кайтиб уйингизга келмаслигингизга кафолат берамиз, деди яна у. Агар мени чакиришса яхши булар эди, жуда кийналдим, мени ишлатмаяпсизлар, 5та болани бокиш осон эмас, хаммаси майда болалар, деб жавоб бердим мен.\nМени сизга шахсий гаразлигим йук, мен сиз тугрингизда Тошкентда булган гапларни айтаяпман, деди Ортиков ва тишини гижирлатиб давом этди: “Мен бир гапни айтишим керак эмас эди, аммо сиз мажбур килдингиз. Сиз Андижонда хокимиятнинг биринчи номерли душманисиз! Мана, - дея стол устида турган калин муковали китобнинг устига мушт туширди у, - сизни хар бир кадамингиз мана шу китобга ёзилади. Ким билан хамсухбат булганингизни, нима хакида гаплашганингизни, тушунарлими?” Мен “Тушундим, рахмат, хар кимга хам бунака биринчи номерли булиш насиб килмайди, менга маслахат беринг нима килай?” дедим. “Сизни иккита йулингиз бор. Биринчиси. Доимо бизни назоратимизда буласиз, хамма ишни биздан сураб иш киласиз”. “Мен нима иш киламан”, десам “Порахурларга пора олиб бориб берасиз, кимгалигига биз айтамиз. Кейин вохобийларнинг руйхатини килиб бериб турасиз. Иккинчи йул - тугри гуристонга бориб ётасиз. Хохлаганингизни танланг” жавобини берди Ортиков.\nМен кулдим-да: “Биринчи йул менга тугри келмайди, иккинчисини яхширок тушунтириб берсангиз. Бу камокда чиритиб юборамиз, деганингизми ёки улдириб юборасизларми? Айтаверинг мен унисидан хам бунисидан хам куркмайман, дедим. У менга караб туриб “Узингизни аклингиз бор, хохлаганингизни танлаб олинг”, деди у ва гапини давом этди: “Хали биз сизга иш таклиф килдигу, сиз йук деяпсиз. Эсингизда борми коммунистик партия сафига утиш учун бир йил номзод булиб юришар эди одмлар, худди шу сингари биз билан ишлайман, деб ариза ёзасиз. Бир йил канака ишлашингизга караб Тошкентдан буйрук келади, ойлик билан таъминланглар деб, кейин сизни истаган ишингизга жойлаштириб куямиз. Бизни кулимиздан жуда куп иш келади”. Майли, сухбат тугаган булса мен кетдим, дедим. Хуп, уйга бориб, дуппини ерга куйиб уйланг, кейин узингиз келаверинг.\nШундан сунг билдим-ки, хакикий назорат остида эканман. Мени бир нарса хурсанд килган эди, бу - режимнинг биринчи номерли душмани деб тан олинганим.\nШу ерда узимнинг сиёсий тарихим хакида бир-икки огиз суз айтиш лозим деб хисоблайман. Мен кайта куриш йилларининг бошидаёк “Бирлик” халк харакати бошлаб берган мустакиллик ва демократия курашига кушилганман. Мустакилликдан олдин хам кейин хам Узбекистоннинг аввал коммунистик сунгра неокоммунистик режимининг калтакларини хамма мухолифатчилар каби етарлича еганман. Аммо хеч качон танлаган йулимдан чекинмаганман, бу йулни танлаганимдан афсусланмаганман.\nВилоят рахбарлари ва милиция-КГБчилар мени уша вактдан бери яхши билишади, сотиб олиш учун хам роса уринишган. Бизга карши “Эрк” партиясини тузишганда “Мана бу хакикий мухолифат, унга ут”, деб хам куришди. Лекин кейинчалик оддий “Эрк”чиларнинг узи бизнинг позицияга утиб кетдилар ва Каримов режимининг тазйиклари авжига чиккан йиллари (мен шунда “Бирлик”нинг вилоят ташкилоти рахбарларидан бири эдим) улар билан хамкорликда булдик. 1997 йил 24 август куни биргаликда хамфикирларимизни туплаб Андижон вилоятида Мустакил инсон хукукларини химоя килиш кумитасини тузган эдик. Мени шу кумитага раис килиб сайлашди. Бу нарса конун-коидага биноан нотариус тарафидан тасдиклаган эди.\nБиз барча нохак камалганларнинг, асосан «вахобийлар» тамгаси билан камалганларнинг руйхатини, кай тарзда кулга олинганини ва бошка маълумотларни Тошкентдаги хукук химоячиларига ва халкаро инсон хукукларини химоя килиш ташкилотларига мунтазам равишда жунатар эдик.\nБиринчи номерли душман хисобланишимнинг сабабларидан бири уша вактда бошланган ва хозир хам давом этаётган сиёсатчи ва хукук химоячиси сифатидаги фаолиятимдир.\n1998 йил 17 март куни бизнинг уйга Халкаро инсон хукукини химоя килиш ташкилоти «Хьюман Райтс Вотч» вакиллари Александр Петров (Москва), Эрика Дейли (Нью-Йорк) ва Марии Стреснер (Канада) кириб келишди. Мен улар билан аввалдан, яъни 1992 йилдан бери таниш эдим. Аммо менинг уйимга биринчи маротаба келишлари эди. Мен вактни утказмай уларни жуда куп хонадонларга олиб бордим. Асосан нохак камалганлар оиласига. Мехмонлар бундай хонадон эгаларидан интервью олишди. Эртасига эса уларни «Вахобий» деб айбланаётган ака-ука Эгамбердиевларнинг судига олиб бордим.\n1998 йил 30 март куни уйимга яна икки мехмон келди: Киф Джордан, АКШнинг Узбекистондаги элчихонасининг иккинчи котиби ва Поль Нотт, Буюк Британиянинг Узбекистондаги элчихонасининг сиёсий масалалар буйича маслахатчиси. Булар билан хам худди шундай булди, куп хонадонларга бордик. Жоме масжидининг имоми Абдували Мирзаев хонадонига хам олиб бордим. Эртаси куни Олтинкул туманидаги судда ака-ука Эгамбердиевлар устидан хукм укилаётган пайтда бу икки киши билан уша ерга кириб бордик.\nХукумат вакиллари саросимага тушиб колишди. Аввалига залга куймаймиз, деб туриб олишди. Мехмонлар уз хужжатларини курсатиб, президент Каримов истаган суд процессида иштирок этишингиз мумкин, деб гапирганини эслатишгандан кейин, уларни судга киргазишди.\n1998 йил 10 арпелда «Вибор Варшава» газетасининг мухбири Хуго Бадер келди. 25 апрелда Би-Би-Си радиостанциясидан Лоисе Хидалго ва Адиба исмли кизлар келишди. Бу мехмонлардан кейин узингиз тасаввур килаверинг, менинг канчалар даражада назоратга олинганимни. Бир куни уйимга Миллий хавфсизлик хизматидан бир йигит келди. У бола аввалари хам келганди, факат булаётган вокеага сизнинг фикрингиз кандай, деб сураб кетиш билан кифояланарди. Бу сафарги келиши сал бошкача булди. У “Бизнинг начальник уринбосари айтдики, сиз Узбекистон хукуматини чет элликлар олдида ерга урдингиз ва каттик обрусига путр етказдингиз. Бизнинг бир таклифимиз бор. Сизга уз гунохингизни ювиш учун имконият берамокчимиз”, деди. “Хуш, мен нима килишим керак”, деб сурадим. Сиз марказий газеталаримиздан бирига макола ёзасиз. Шу мазмундаки, охирги икки ой ичида сизникига келган барча чет элликларнинг ишларига салбий фикр билдирасиз, масалан «хамма чет элдан келганлар бизнинг Узбекистондаги фаравон хаётимизни кура олишмайди, шунинг учун тирнок остидан кир излашади, мен буни амалда сездим, улар бизнинг душманимиз экан», деб ёзасиз, деди. Мен киноя билан бунака ёзишни ухшата олмайман-да саводим чатокрок десам, чунтагидан когоз чикарди. Мана хат тайёр, сиз имзо чексангиз бас, газетага чикаришга узимиз ёрдам берамиз, деди. Агар имзо чексам мени ишга хам жойлаб куйишар экан.\nМен газабимни босиб:\n- Агар имзо чекмасам нима булади менга, - деб сурадим. - Сизлар хам милициядагилар айтганидак улдириб юборасизларми? Ёки камайсизларми?\n- Йук, биз ундай килмаймиз. Масалан, айтайлик, сизнинг 5 фарзандингиз бор, тугрими?\n- Ха, тугри.\n- Ана шу фарзандларингизни яхши курсангиз керак?\n- Албатта яхши кураман.\n- Ха, балли, биз хам сизнинг фарзандалрингизни уйлаймиз. Шунинг учун йук демаслигингизга ишонамиз, шунинг учун уйингизга келиб ётиги билан тушунтираяпмиз, - деди.\n- Овора булманглар, имзо хам чекмайман, ёзмайман хам, кулингиздан келганини килинг, - дедим мен.\nУ йигитча мен билан хайрлашар экан, яхшилаб уйлаб эртага боринг миллий хавфсизлик комитетига, узингизга, болаларингизга яхши булади, деди.\nБулиб утган сухбатлардан кейин мен оилам ва болаларнинг хавфсизлигини уйлай бошладим. Нима килиш керак? Шу куни Александар Петровга телефон килдим. Барча сухбатларни айтиб, агар мени камаб куйишса хар кандай когозга имзо чектиришлари мумкинлигини, бу уларнинг кулидан келишини гапирдим. Мен хозирча очикда эканман буларни билиб куйинг, дедим.\nБир оз вакт утгач уйимга бир милиционер келиб, хурмат билан честь бериб узини таништирди, сунг сизни шахар прокуратурасида кутишаяпти, деди. Кийиниб чиксам енгил машинада келибди. Шахар прокурори уринбосари хонасига кирдик. Бу лавозимда менинг синифдошим Мухамедов Хаётилло ишлар экан. Жуда яхши кутиб олди ва дустим мана бу хат билан танишиб чиксангиз, деб бир когоз узатди. Бу Узбекистон президентига юборилган инглиз тилидаги хатнинг русча таржимаси булиб, унда Исаков Зафармирзони турли ташкилотларнинг пуписа ва тазйикларидан химоя килиш илтимос килинганди. Хат Эмнисти Интернешлнинг директори жаноб Люнсей тарафидан имзоланганди.\n- Сизга ким пуписа килди, - деб суради Хаётилло. - Хаммасининг фамилия, исмларини, кайси куни ва хатто кайси соатларда пуписа килганларигача айтиб бердим.\n- Кулингизда исбот борми?\n- Йук, - дедим.\n- Демак, исбот килолмайсиз.\n- Мен юзма-юз килинг десам, улар буйнига олмайди.\n- Шунинг учун сизга хам бизга хам яхши булсин учун тушунтириш хати ёзасиз, мен сизга айтиб тураман, - деди синфдошим.\n“Менинг хеч кандай чет элда танишларим йук, менга хеч ким тазйик утказаётгани йук. Каримов олиб бораётган сиёсатни куллайман, бундан буён конунни бузмайман”, деб унинг айтганларини ёздим. Дустим хурсанд булиб кетди, мен имзо чекиб когозни унга бердим.\nОрадан бир хафта утгач мени вилоят прокурорининг катта терговчиси 3 соат сурок килди. Тугилган кунимдан бошлаб охирги чет элдан келган мехмонгача хаммасини ёзиб олди. Сурок давомида телефон жиринглаб колди. Катта терговчи ранги окариб “есть, есть” дер эди холос. Нихоят у телефонга “Хозир мана ёнимда утирибди, ярим соатда жунатаман”, деб ваъда берди-да, менга карата: “Мана, тезрок жунат, дейишаяпти сурок натижасини, сизнинг такдирингизни Олий мажлисда хал килишади, кетаберинг”, деди.\n1998 йил 4 август куни Москвадан “Урта Осиё ва Козогистонлик инсон хукукчиларига ёрдам бериш комитетининг” раиси Виталий Пономарев ва Николай Митрохинлар келишди. Уларни бу ердаги вазият билан таништирдим, бир неча камалганларнинг хонадонларига бордик.\nЭртасига уларни кузатиб куйганимдан кейин икки соат утгач, учта углимни иккита ёши каттарок болалар ура бошлашди. Мени фарзандларимнинг катталари 13, 11, 9 ёшларда эди. Биз хотиним билан куриб турдик, кандай килиб уларни тепишаётганини. Кушниларим уч маротаба уймизга чикиб, каранг болаларингизни уришяпти, дейишди. Мен буни провокация эканлигини яхши тушунар эдим. Шу куни яна Москвага телефон килдим, энди иззатим битти шекилли, мен бошка ерга кетмасам булмайди, дедим. Улар 3-4 кун сабр килиб яна телефон килинг дейишди…\nМен Узбекистонни 22 август 1998 йил тарк этдим. Москвада мени ва оиламни Дитрих исмли йигит кутиб олди. Бу ердаги хукук химоячилари бизни квартира билан таъминлашиб, емок-ичмокдан, дори дармондан хабар олиб туришди. Асосан Александр Петровнинг саъй-харакатлари билан 1 йил-у 1 ой деганда Норвегия хукумати бизга сиёсий бошпана берди. 1999 йилнинг сентябрь ойида доимий яшаш хакки билан бу мамлакатга етиб келдик. Шундай килиб мен ва оилам узимиз истамаган холда Ватанни тарк этиб, мажбурий мухожир булдик.\n1 ноябрь 1999 йил


Kutubxona - Shukur Xolmirzayev. Koʻkboy (hikoya) / Kiril\nSiz shu sahifadasiz: Shukur Xolmirzayev. Koʻkboy (hikoya) / Kiril\nАсар номи Кўкбой (ҳикоя)\n— Ейди, — деди Қаландар ака ва Кўкбойнинг тумшуғи ёнидан қисиб, оғзини очди-да, қандни тиқиб юборди. Кучук бола қиҳ-қиҳ йўталиб қолди. Зум ўггач, бошини ёнига буриб, қандни қисирлатиб тишлади. Қанд уваланиб икки бўлакчаси пўстакка тутттди. Кўкбой шоша-пиша оғзидагини чайнаб ютди.\n...Орадан уч йил ўгиб, кучук бола жуда бўлимли ит бўлди. Эгаси билан бир неча бор овга бориб, уни хурсанд қилди. Мукофотига ҳовуч-ҳовуч қанд олди. У занжир кўрмай ўсганидан одамларга ёмон кўз билан қарамасди. Қаландар акани эрталаб дарвозада кузатар, кечаси у кишининг қайтиш вақти бўлганда, чойхона олдида ҳозир бўларди. Уни бутун қишлоқ танирди: кўчада думи узун, қулоқлари қалин жун орасига яшириниб кетган, оёқлари ингичка кўк итнинг пайдо бўлганини кўришса, тўхтаб уни томоша қилишар, мақташар эди.\nХотин отилиб чиқиб, олазарак бўлиб турган итнинг олдига борди. Ит ўқрайиб, уни тишламоқчидай вовуллади. Шунда нохос сергакланиб, кўзларини чайчақтирди-да, шарт бурилиб чопа кетди. У яна қишлоқ кўчаларидан учиб ўтди. Қирга ўрлади. Энди у боягидан ҳам зўр шиддат билан учиб борар, унинг афсона-лардагина куйланган итлик табиати бир хавфни сезган эди. Дарҳақиқат, таниш дўнгликка чиқиб бораркан, қордаги қорайиб ётган жасад ёнида бир-бири билан талашаётган иккита кулранг ҳамжинсини кўрди. Отилиб бориб, уларга ўзини урди. Бундай бўлишини кутмаган бўрилар икки тарафга қараб қочди. Лекин ўттиз қадамча нарига бориб тўхташди. Ит овчини гир айланиб ҳидлади ва шахд билан бўриларнинг бирига отилди. Кўкбой бу хил ҳамжинси билан бўладиган учрашув икки томондан бирининг ўлими билан тамом бўлишини яхши биларди. Унинг елкасига сапчиб, бўйнига оғиз солди. Сафдоши билан ўлжа талашиб уриша-уриша ҳолдан тойган бўри қорга ётиб қолди. Кўкбой унинг кекирдагини узиб ташлади. Сўнг бурила солиб, дўнгга қараб чопди. Жасад устига келиб қолган иккинчи бўри тишларини такиллатиб уни қарши олди. Лекин Кўкбой ҳозир тап тортадиган эмасди. У ашаддий йиртқичга айланган, кўзига ҳеч нарса кўринмасди. Бориб кўкраги билан уни урди. Кўкбой бу рақибни ҳам чўзилтиргач, эгасининг ёнига чўнқайиб, бўри тишлаган ерларини ялади.\n"http://www.kutubxona.com/wiki/index.php?title=Shukur_Xolmirzayev._Koʻkboy_(hikoya)_/_Kiril&oldid=14270" dan olindi


Ўзбекистонда пахта тераётган ҳашарчилар.\nХалқаро Меҳнат ташкилоти 21 ноябрда Ўзбекистонда пахта терими мониторингининг дастлабки хулосаларини эълон қилди.\n"Газета уз" нашрининг хабар беришича, халқаро ташкилот хулосасида 2018 йилги пахта теримида иштирок этганларнинг 93 фоизи ихтиёрий равишда теримга чиққанлардир.\nХулосада айтилишича, 2017 йилда теримчиларнинг 87 фоизи пахтага ўз ихтиёри билан чиққанини билдирилган эди.\nХалқаро меҳнат ташкилоти терим пайтида мажбурий меҳнатга одамларни жалб қилган 169 нафар раҳбар, жумладан, ҳокимлар ишдан бўшатилгани ёки жаримага тортилганларини таъкидлаган.\nХалқаро меҳнат ташкилоти мониторинг жараёнида пахтазорларда 11 мингта интервью ўтказган.\nПахтазорларда ўтказилган мониторинг теримчилар сув билан 87 фоизга, тушлик овқат билан 82 фоизга, ҳожатхона билан 46 фоизга таъминланганини кўрсатган.


Барно Абдусаматова: “Гриппга қарши эмлаш бугунги кунда хар қачонгидан ҳам долзарб” Ўзбекистон янгиликлари\nБарно Абдусаматова: “Гриппга қарши эмлаш бугунги кунда хар қачонгидан ҳам долзарб”\nЎзбекистон, Тошкент – Batafsil.uz ЯА. “Гриппга қарши эмлаш бугун ҳар қачонгидан долзарб”, - деди коронавирусга қарши кураш штаби эксперти Барно Абдусаматова. Унинг айтишича, эмлаш Covid-19нинг оғир кечишини олдини олишга ёрдам беради. Бу ҳақида мухбиримиз хабар бермоқда.\nАОКАда бўлиб ўтган брифингда Барно Абдусаматова гриппга қарши емлаш коронавирус билан қандай боғлиқ экани хусусида айтиб, болаларда касаллик аломатсиз кечиши мумкинми, деган саволга жавоб берди.\nГрипп коронавирус билан касалланишнинг кўпайишига бевосита таъсир қилмайди, чунки бу икки хил инфекция, деди эксперт. Covid-19 билан касалланиш эпидемияга қарши чора-тадбирларга риоя қилмасликни оширади. Агар аҳоли ниқоб тақса, гигиена қоидаларига риоя қилса, ижтимоий масофа сақласа ва ўз-ўзини яккаласа вазият барқарорлиги анча узоқ давом етади.\n"Агар одам коронавирус билан биргаликда грипп ёки бошқа инфекцияга чалинса, бу бошқа гап. Бундай ҳолатда касалликнинг оғир кечиши хавфи мавжуд", - деди Барно Абдусаматова.\n"Гриппга қарши эмлаш бугунги кунда ҳар қачонгидан ҳам долзарбдир. Грипп ҳам оғир асоратларга олиб келиши мумкин бўлган жуда жиддий инфекция ҳисобланади. Бир вақтнинг ўзида иккита инфекцияни юқтирмаслик учун гриппга қарши эмланиш керак. Албатта, қарши кўрсатмалар туфайли буни ҳар ким ҳам қилиб билмайди. Лекин умуман олганда, бизнинг фикримизча, эмланиш зарур", - деди эксперт.\nБола коронавируснинг аломатсиз ташувчиси бўлиши мумкинми, деб сўралганда, Барно Абдусаматова ижобий жавоб берди.\nБолалар касалликни асосан аломатсиз ёки енгил шаклда ўтказишади, деди у. Март ойидан буён ўтказиб келинаётган таҳлилларга кўра, болаларнинг 85 фоизи коронавирусни айнан шу тарзда бошларидан кечиришган. Касалланган болалар катталар учун, хусусан сурункали касалликлари бўлган кишилар ва айниқса, кексалар учун хавф туғдиришлари мумкин.


Эрталаб болани мактабга қолдириб, пиёда ишга келаман. Қулоқда Шер аканинг “Аввалғиларға ўхшамас” қўшиғини қўйиб олиб…\nКотибу даври рақам аввалғиларға ўхшамас…\n“Омон ака – донишманд, Навоийни тушунтириш баробарида ўзини ҳам чиройли англатган”, деган адабий-фалсафий хаёллар оғушида серқатнов йўлга чиқиб келаман.\nБу ўша – Алишер Навоий номидаги опера ва балет театрининг марҳума ходимасини машина уриб кетган пиёдалар ўтиш йўлаги. Биламан, бу йўлакда пиёдаларни ёмон кўришади, чунки кенг йўл, текис-равон, сал нарида светофорнинг қизилидан эндигина қутулиб чиққан машиналар аллақандай “пешеход” учун яна тўхтагиси келмайди.\nҚулоқдан мусиқани ечаман, машиналар оқими камайишини кутаман, кейин “Бисмилло” деб йўлакка биринчи қадамни қўяман. Ҳар доим шунақа: пиёдалар йўлагига қадам қўйишда калима келтирадиган бўлганман, чунки бу йўлакдан ўтиш деярли худкушлик билан тенг. Қай ҳайдовчининнг миясида қандай хаёл – билмайсан. Қонунга итоаткорми, тормозни босадими ё “ўтиб кетаман, мақпти” деб газни босадиган “ўпка”га дуч келасанми, билмайсан.\nНеча авлод йўлию умидин айлаб беҳуда,\nДавр мезони билан тортай бу кун ўзимни-да…\nЎзимни тортиб, кейинги қадамни қўйишни ё қўмасликни билмай турибман.\nҲартугул, бир машина тўхтади, рулда аёл киши, биринчи йўлакдан ўтдим, лекин ҳали яна бештаси турибди, иккинчи ё учинчи йўлдан келаётганлар биринчига қараб тўхтамаслиги, газни баттарроқ босиши мумкинлигини биламан. Кеча Қаршида биттасини учинчи йўлда «Ласетти» уриб кетганини кўрдим-ку видеосини.\nЭй фалак, ҳеч кимни этма бесамар йўлларда хор…\nБир йўналиш тугади, ўтиб олдим. Энди ўртадаги узлуксиз чизиқда туриб қолдим, нариги томон тўхтамайди, улар учун бу учинчи “полоса”, тез юриладиган, яъни ким ҳам бир пиёдани деб шиддатни туширгиси келарди, дейман. Орқамдан ва олдиндан визиллаб машиналар ўтяпти, хавфсизлик оролчаси эса йўқ.\nВа ниҳоят, қарама-қарши йўналишда ҳам тўхташни бир аёл бошлаб берди. Ўтаверинг деган ишорани ҳам қилди. Ўта бошлайман. Иккинчи йўлакдаги ҳайдовчи – эркак ҳам тўхтади. Аммо мен томондан учинчи, асли биринчи йўлакда учириб келаётган бир машина (ҳайдовчининг жинсини айтмайман, ўзинглар билиб олинглар) “бааааап” этиб сигнал бериб, етмаганига ичидан бошини чиқариб сўкиб, визиллаб ўтиб кетди.\nНафс ипига боғлидур руҳ ипларин узган тана…\nМен нимани нотўғри қилдим, дейман. Қоидага итоат қилиб, бошқалар ҳам итоат қилаётганига ишониб, йўлда ўз ҳақимдан минг бир қўрқув билан фойдаланиб туриб ҳақоратни эшитдим. Лекин у дамда ҳақоратдан эмас, қўрқувдан кўпроқ титрадим. Жонинга хатар туғилганда, ичингдаги шахснинг овози ҳам пасайиб қоларкан.\nНе ситамким, бу алам аввалғиларға ўхшамас…\nШу йўлни кесиб ўтгунча мен адабиёт, фалсафа ва бошқа баланд фикрлар оғушидаги интеллектуал инсон эдим. Энди бўлса, қўрқувдан оёқ-қўли титраган, бир темир олдида нақадар ожизлигини англаган арзимас одамман.\nМен ёлғиз эмасман. Бу ҳар бир пиёданинг бошида бор савдо. Биз пиёдалар айримлар учун одам эмасмиз, аллақандай иккинчи навли биомассамиз. Нега инсон шу темирга минганда ва ундан тушганда бошқа-бошқа одамга айланиб қолади?\nЧунки бу шаҳар автомобилни одамдан кўпроқ севади.\nЭнди инсон қадри ҳам аввалғиларга ўхшамас…\ndata-title="Оддий йўловчининг қадри борми?" data-description="
Эрталаб болани мактабга қолдириб, пиёда ишга келаман. Қулоқда Шер аканинг “Аввалғиларға ўхшамас” қўшиғини қўйиб олиб…


Adweek-2019: глобал трендлар ва креатив танловлар\n8 Апр 2019 2368\nПойтахтимизда мана, учинчи йил, тобора соҳанинг бош маърифий ва коммуникацион майдонига айланиб бораётган Adweek III Маркетинг ва реклама ҳафталиги старт олди.\nТадбирлар сериясини эса ўзига Россия, Украина, Беларусь, Қозоғистон ва Қирғизистон спикерларини жамлаган Халқаро маркетинг конференцияси очиб берди. Шу билан бир вақтнинг ўзида тематик йўналишларга бўлинган ва ўз ичига дизайн, брендинг, креатив, digital, SMM, рекламадаги визуал технологиялар, ташқи реклама, матбаа хизматлари, эсдалик совға маҳсулотлари, web production ни олган маркетинг ва реклама кўргазмаси ўз ишини бошлади.\nФорум доирасида ўтказилаётган тадбирлар кўлами ўтган йилдагига қараганда, икки бараварга ошган. Шундай қилиб, 11 апрель куни Алишер Навоий номидаги Кино саройида ABC Show бўлиб ўтади. Унинг доирасида катта экранда энг яхши реклама роликларини томоша қилиш ва мутахассислар шарҳларини эшитиш мумкин. Дастурда экспертларнинг чиқишлари ва медиаконтентлар намойиши режалаштирилмоқда.\nХудди шу куни «International Hotel Tashkent»да сайёҳлик бизнеси профессионаллари учун «Меҳмондўстлик 2:0: чақирувлар ва ечимлар», деб номланган ва Adweek ка тўғриланган II Марказий Осиё туристик форуми бўлиб ўтади.\n12-13 апрель кунлари «Зарафшон» концерт залида реклама конференцияси ва Биринчи Тошкент реклама фестивали «TAF!» бўлиб ўтади. Унда реклама ва ижод соҳасининг энг етакчи вакиллари иштирок этади ва ўз тажрибалари ҳамда ғоялари билан ўртоқлашади. Конференция якунида эса иштирок этишга 167 та ариза топширилган «TAF!» ижодий танлови ишларининг муҳокамаси ўтказилади.\nБунинг бари пойтахтимиз баҳорини нафақат гўзаллаштиради, балки юртимиз реклама мактаби ривожланишига пойдевор, мамлакатимизда ижодий агентликлар рейтингини тузиш учун асос бўлиб хизмат қилади. Ташкилотчиларнинг таъкидлашича, саноатнинг фаол юритгичига айланадиган янги профессионал формат шакллантирилмоқда.\nЭслатиб ўтамиз, Маркетинг ва реклама ҳафталиги «Миллий маркетинг маркази» корхоналар уюшмаси томонидан Монополияга қарши курашиш қўмитаси кўмагида ўтказилмоқда.


Мавзу: "4G" - Terabayt.Uz\nJioPhone Next – дунёдаги энг арзон 4G-смартфон! (+видео)\nАрзон бўлса-да, JioPhone Next овозли ассистентга, таржима воситаларига, нутқни матнга айлантириш функциясига ҳамда камера учун тўлдирилган борлиқ фильтрларига ҳам эга бўлиши айтиб ўтилган.\n4G чипли, видеоқўнғироқ функцияли смарт-соат 58 доллардан сотувга чиқди!\nҚурилма намликдан ҳимояланган, аккумулятор сиғими 900 мА/соат. Шунингдек, у ўз эгасига турган жойни аниқ кузатиш ва XiaoAI овозли ёрдамчисидан фойдаланиш имкониятини беради.\nАтиги 32 долларлик бу тугмачали 4G-телефон Wi-Fi ҳам тарқата олади!\nItel Magic 2 4G тугмачали телефонларга хос бўлган барча функцияларга эга бўлишдан ташқари, 4G тармоғини қўллаб-қувватлайди ва бу мобил интернетни тарқатишга – Wi-Fi роутер вазифасини ўташга ҳам қодир!\nАҚШ аллақачон 3G тармоқларини ҳам ёпяпти\nЎзбекистонда 2G, 3G, 4G ва 5G технологиялари асосида тезкор интернетга улаш қандай кетаётганлиги ҳақида ҳам маълумот берганмиз.\nБизда қишлоқ аҳолиси аранг 3G ишлатаётган бир пайтда, Ойда ...\nНАСА ва Nokia ўртасида муҳим шартнома имзоланди.\nАна сурприз-у, мана сурприз! Пулларингизни тайёрлайверинг: ўзингиз севган флагман энди сизники бўлади!\nWi-Fi vs 4G: смартфон қувватини қай бири тезроқ тугатади? (+«жонли» видео)\nСмартфонлар қўлланмаларида уларнинг турли режимларда ишлаш вақти кўрсатилади. Уларнинг аксариятида қурилманинг автономлиги Wi-Fi ҳамда 4G тармоқларида бир хил, деб ёзишади, лекин амалда...\n3G ва 4G'нинг нима фарқи бор?\n4G'нинг 3G'дан тез эканлигини сезмаслик учун ғорда яшаш керак. Лекин аслида 4G 3G'дан қанчалик тезроқ?\nТурли моделлардаги iPhone’ларда 4G LTE тезлиги қанчалик фарқ қилади?\nМобил интернет тезлиги кўп омилларга, жумладан, смартфоннинг моделига, аниқроғи – ундаги модемга ҳам боғлиқ. Бугун ҳар хил русумлардаги айфонларда 4G LTE тезлиги қанақа эканлигига назар соламиз.\nБилайн LTE-роумингни яна 22 мамлакатда ишга туширди\nЕслатиб ўтамиз, 2018 йилнинг 1 июнидан бошлаб “Beeline”нинг барча абонентлари учун роумингда тўртинчи авлод юқори тезликдаги мобил Интернетнинг барча афзалликларидан фойдаланиш учун ажойиб имконият яратилган. Компания 4G интернет хизмати билан кўпгина\nЎз вақтида 1G ҳам қиммат бўлган!\nОлдидан рақам қўйиладиган «G» ҳарфи инглизча «generation» — симсиз алоқа «авлоди» тушунчасининг қисқартирилган шакли бўлиб ҳисобланади, масалан, ҳозирги даврда кенг тарқалган 4G формати барчага маълум.\nТайван 3G'дан воз кечади. Тўлиқ 4G стандартидан фойдаланишни бошлайди!\nТайван 2019 йилнинг 1 январидан 3G стандартида алоқа хизматлари кўрсатишни тўхтатади.\n4G’да ҳам ишлайди: Nokia яна бир янги тугмачали телефон чиқармоқда\nNokia 8110 4G ва 3310 HMD Global’нинг муваффақиятидан кейин яна бир, 4G’да ишлайдиган арзон телефонни тайёрламоқда.\nЭнг тезкор 4G қайси мамлакатларда ишлайди?\nКеча opensignal сайти 2016 йилга доир жаҳондаги энг тезкор 4G тармоғига эга бўлган мамлакатлар рейтингини эълон қилди. Бу йилги ҳисоботга кўра, жаҳондаги...


Муомала даври 3 ой бўлган давлат қимматли қоғозларини жойлаштириш бўйича 2020 йил 8 май куни ўтказилган аукцион натижалари ҳақида МАЪЛУМОТ - Ўзбекистон Республикаси Марказий банки\nМуомала даври 3 ой бўлган давлат қимматли қоғозларини жойлаштириш бўйича 2020 йил 8 май куни ўтказилган аукцион натижалари ҳақида МАЪЛУМОТ\nЯнгиланган сана: 8 Май 2020, 16:26\nЖорий йилнинг 8 май куни Марказий банк томонидан Молия вазирлиги билан биргаликда Ўзбекистон Республика валюта биржасида муомала даври 3 ой бўлган (дисконтли) 1 млн. сўм номинал қийматга эга, умумий ҳажми 100 млрд. сўмлик 100 минг дона давлат қимматли қоғозларини жойлаштириш бўйича аукцион савдолари ўтказилди.\nАукцион иштирокчилари томонидан 241 млрд. сўм ҳажмидаги облигацияларни сотиб олиш учун рақобатли буюртманомалар таклиф этилди.\nАукцион давомида 100 000 дона қимматли қоғозлар 96,5 млрд. сўм қийматида жойлаштирилди (чиқарилиш умумий ҳажмининг 100 фоизи).\nҚимматли қоғозларнинг ўртача тортилган даромадлилиги йиллик 14,39 фоизни ташкил этди, бунда минимал даромадлилик даражаси - 13,69 фоизни ва чегириш нарх бўйича максимал даромадлилик даражаси - 14,72 фоизни ташкил этди.


Журнал "Экономический Вестник Узбекистана" » (O´zbek) Mintaqalarda sanoat korxonalarini mutanosib joylashtirish mexanizmlari\nГлавная | Архив номеров | (O´zbek) Mintaqalarda sanoat korxonalarini mutanosib joylashtirish mexanizmlari\n(O´zbek) Mintaqalarda sanoat korxonalarini mutanosib joylashtirish mexanizmlari\nМинтақаларда корхоналарни жойлаштиришни рағбатлантириш механизмлари бозор иқтисодиёти муносабатлари бўйича қулайликлар яратиш, турли даражадаги имтиёзлар беришдан иборат. Жумладан, рағбатлантириш механизмини бозор иқтисодиёти шароитида бевосита давлат корхоналарига, хусусий корхоналарга кенг қўллаш кўзда тутилади.\nХориж тажрибаси ва республикада қўлланилаётган жойлаштириш механизмларини умумлаштирган ҳолда, иккита йирик йўналишга ажратиш мумкин. Булар жойлаштиришни рағбатлантириш ва чегаралаш механизмидир. Корхоналарни жойлаштиришни чегаралаш механизми асосан маъмурий чоралар сифатида қўлланади. Ушбу механизм йирик шаҳар ва агломерациялар ривожланишини чеклаш ва экологик вазиятни юмшатишга қаратилган (1-расм).\nКорхоналарни жойлаштиришнинг асосий механизмлари таркибига мамлакатимиз ва минтақаларимиздаги инвестицион дастурлар, шунингдек, тармоқ ва соҳаларни ўрта, узоқ муддатларда ривожлантиришнинг мақсадли дастурларини киритиш мумкин. Шу билан бир қаторда, корхоналарни жойлаштиришда шаҳарлар доирасида ишлаб чиқилган бош режаларга қатъий риоя қилиш мажбурияти белгилаб қўйилганини эътиборга олиш зарур.\nСаноат корхоналарини жойлаштиришни рағбатлантиришда минтақаларда инфратузилма объектлари қуриш, кадрлар тайёрлаш, божхона имтиёзлари бериш, хорижий давлат мутахассисларини жалб қилиш учун қулайликлар яратишдан иборат. Бундан ташқари, солиқ, кредит, субсидия бериш бўйича имтиёзлар тизими қўлланилиши мақсадга мувофиқ. Бугунги кун тажрибасида рағбатлантириш механизмларидан эркин иқтисодий ҳудудлар, технопарклар ва махсус саноат зоналарида қўллаш кенг тус олган.\nУмуман, жойлаштириш назариялари, тамойиллари ва механизмларини амалиётда қўллаш мамлакатимиз ҳудудларини параллел ривожлантиришга жуда катта ижобий таъсир кўрсатади. Бу жиҳат ўз навбатида миллий жойлаштириш сиёсатини шакллантириш ҳамда ривожлантириш учун катта имкониятлар эшигини очиб беради. Минтақалар доирасида уларни ўзига хос хусусияти (ижтимоий-иқтисодий ривожланиш даражаси, табиий-иқтисодий салоҳияти ва бошқалар) корхоналарни жойлаштиришнинг тактика ва стратегиясини илмий асослашни талаб қилади.\nҲозирги кунда минтақаларда саноатни ривожлантириш ва жойлаштириш устувор йўналишлар қаторига киритилган. Ушбу жараёнга таъсир кўрсатувчи омилларни чуқурроқ ўрганиш, уларни алоҳида ҳудудлардаги ўрни ва аҳамиятини белгилаш бугунги кундаги энг долзарб масалалардан бири сифатида тадқиқ этилмоқда.\nБизнинг фикримизча, саноат корхоналарини самарали жойлаштиришдан кўзда тутилган асосий мақсад, энг аввало, республикамиз минтақаларини турли хил маҳсулотларга бўлган талабларини қондириш, ишлаб чиқариш ҳамда истеъмолчига етказиб беришдаги омилларни эътиборга олиш, минимал харажатлар сарфи орқали эҳтиёжларни қондиришдан иборат бўлиши лозим.\nМинтақаларда бозор муносабатини шакллантириш ва ривожлантириш жараёни саноатни жойлаштиришга таъсир этувчи омилларнинг сон ва сифат жиҳатдан ўзгаришига олиб келиши табиий ҳол, албатта. Шунинг учун турли омилларни ишлаб чиқаришни жойлаштириш таъсирига қараб, уч гуруҳга бўлиш мумкин.\nТабиий ёки анъанавий омиллар гуруҳига минерал хомашё, ер, сув ва рекреация ресурслари, табиий иқлим шароити, минтақанинг географик жойлашуви ҳамда экологик вазият киради. Ўзгарувчан иқтисодий омиллар эса, демографик ва меҳнат салоҳияти натижасида юзага келади.\nМинтақаларнинг ижтимоий-иқтисодий ривожлантирилиши, иқтисодиёт таркиби ва ихтисослашувининг шаклланиши, макроиқтисодий муҳит, инвестициялар жалб қилиш имкониятлари ҳамда тадбиркорлар учун қулайликлар яратилиши ва молиявий ресурслар жалб этилиши билан бевосита боғлиқ. Учинчи гуруҳга кирувчи инфратузилма омиллари аҳамияти мунтазам ошиб бораётганлиги билан характерланади. Яъни, ижтимоий ишлаб чиқариш ва бозор инфратузилмаси, янги инновация ҳамда информацион технологияларнинг саноат корхоналарини жойлаштиришда ўзига хос долзарб аҳамиятга эгалигини таъкидлаш лозим (2-расм).\nСаноат корхоналарини жойлаштиришда минтақалар меҳнат бозоридаги талаб ва таклиф Ўзбекистон шароитида ўзига хос омил бўлиб хизмат қилади. Чунки, деярли барча минтақаларда меҳнат салоҳияти юқори эканлиги, бу эса, ўз навбатида, кўп меҳнат талаб этадиган корхоналарни жойлаштириш учун энг мақбул қулайликни юзага келтиради.\nИлмий-техника тараққиёти ва инновация, информацион технологиялар саноат корхоналарини жойлаштиришда кўп тарафлама таъсир кучига эга. Биринчидан, ушбу омиллар инновацион ва илмий сиғими юқори ишлаб чиқаришнинг ривожланиш даражасини белгилаб беради. Иккинчидан эса, қайта ишлаш саноатини хомашёга боғлиқлигини маълум даражада камайтиради. Учинчидан, саноат корхоналарини минтақаларда бир текис жойлашувини таъминлайди.\nУмуман олганда, инфратузилма омилига алоҳида гуруҳ сифатида қараш бежизга эмас. Чунки, бозор иқтисодиёти мамлакатларида инфратузилмаларга саноатни жойлаштиришнинг энг асосий омиллари сифатида қаралади. Ушбу жиҳат Ўзбекистонда саноат корхоналарини жойлаштиришда, минтақаларни барқарор ижтимоий-иқтисодий ривожлантиришда ҳам муҳим ўрин тутади.\nИшлаб чиқариш ва транспорт инфратузилмасини ривожлантиришга берилаётган эътибор минтақаларда саноатни жойлаштириш учун қулай шароит яратиш ва тўғридан-тўғри хориж инвестицияларини жалб қилиш билан чамбарчас боғлиқ. Айниқса, транспорт омилини маҳсулот таннархини камайтиришдаги таъсири катта. Эксперт ва олимларнинг ҳисобига кўра, транспорт харажатларининг маҳсулот таннархидаги улуши металлургия саноатида 25–35 фоизни, қурилиш материалларини ишлаб чиқаришда 20–35 фоизни, машинасозликда 3–4 фоизни, тўқимачилик саноатида 6–7 фоизни ташкил қилади.\nЖойлаштиришнинг муҳим омиллари қаторига бозор инфратузилмаси объектларини жадал суръатлар билан ташкил қилиш киради. Улар молия ва банк институтлари, лизинг, суғурта, биржа ва бошқа субъектлар бўлиб, корхоналарни моддий ва молиявий ресурсларини тезроқ айирбошлаш имконини яратади.\nЗамонавий информацион технологиялар ва алоқа тизимини шакллантириш саноатни жойлаштиришда янги сифатли йўналишни очиб бермоқда. Юқори технологияларга асосланган ва деярли чегараси бўлмаган информатикани қўлланилиши саноатнинг барча тармоқларида таркибий ўзгаришларга ва бошқарув тизимида тезкор қарор қабул қилишга олиб келади. Информацион ресурслар ва технологиялар алоҳида корхоналарни жойлаштириш бўйича аниқ таклифлар ишлаб чиқишга ёрдам беради.\nСаноат корхоналарини жойлаштириш институционал ўзгаришларга, яъни хусусий тадбиркорлик ва кичик бизнесни ривожлантириш учун қулай шароитлар яратилиши билан боғлиқ. Жумладан, қишлоқ жойларда кичик саноат корхоналарини жойлаштириш маҳаллий хомашё ресурсларидан, меҳнат салоҳиятидан унумли фойдаланишда ва бошқа бир қанча долзарб муаммоларни баратараф этишда қўл келади.\nБозор муносабатлари шароитида янги корхоналарни жойлаштиришнинг асосий омили бўлиб молиявий ресурслар хизмат қилади. Асосий молиявий ресурслар манбаи сифатида минтақалар инвестицион жозибадорлигини ошириш, хориж инвестицияларини кенг кўламда жалб қилиш, маҳаллий бюджетларнинг даромад базаларини кенгайтириш ва кичик корхоналарни жойлаштириш, аҳоли маблағлари ҳисобига инвестицион фаолликни ошириш, бюджетдан ташқари жамғармалар ва халқаро молия ташкилотлари грантларидан унумли фойдаланиш кўзда тутилади.\nМинтақаларда саноатни жойлаштиришда макроиқтисодий муҳитнинг ўрни ошиб бораётганлигини таъкидлаш лозим. Жумладан, солиқ, бюджет, кредит ва пул сиёсати, истеъмол товарлари баҳоси шаклланиши, божхона тарифи, давлат инвестицияларини корхоналарни жойлаштиришда иқтисодий механизм сифатида қўллаш тартиби кучайиб бормоқда. Услубият нуқтаи назаридан қараганда, корхоналарни жойлаштиришда бир томондан минтақаларнинг, иккинчи томондан, тармоқнинг ўзига хос хусусиятларини эътиборга олиш талаб этилади. Бу ерда гап, авваламбор, корхоналар, товарлар бозори ҳамда минтақаларни мажмуали тарзда ривожлантириш ўртасидаги манфаатларни ўзаро мувофиқлаштириш тўғрисида кетаяпти.\nКорхоналарни ҳар бир тармоқнинг ўзига хос хусусиятларидан келиб чиққан ҳолда жойлаштириш, шу билан бирга, алоҳида омилларнинг минтақада тутган ўрни ҳамда аҳамиятини албатта эътиборга олиш лозим. Бу ўринда минтақанинг табиий-иқтисодий салоҳиятини тўлиқ ўрганиб чиқиш, сўнгра корхонани жойлаштиришга энг катта таъсир кўрсатувчи омилларни аниқлаш жуда муҳим роль ўйнайди. Фарғона водийсида бундай омиллар қаторига сув ресурслари ва экологияни киритиш мумкин. Шуни таъкидлаш лозимки, айнан сув ва экология омилининг саноат корхоналарини жойлаштиришдаги ўрни вақт ўтиши билан янада кучайиб боради.\nСув билан боғлиқ экологик омилнинг саноатни жойлаштиришдаги аҳамиятини қуйидагилар билан изоҳлаш мумкин:\n● минтақада сув ресурсларининг чекланганлиги ва нотекис жойлашганлиги;\n● Орол денгизи инқирози, яъни сув сатҳининг камайиш тенденцияси;\n● сув истеъмол ҳажмининг тобора ошиб бораётганлиги;\n● сув ресурсларини ҳимоя қилиш, янги оқова сувларини тозалаш қувватларини ишга тушириш;\n● саноат корхоналарини жойлаштириш жараёнининг кучайиши муносабати билан сув билан таъминлаш ва ишлатилган сувни чиқариб ташлаш тизимига эҳтиёж ортиши.


Ўзбекистонда «Мурувват куни» белгиланди\n00:55 / 30.10.2018\nОрамизда шундай инсонлар бор: улар гапириш, кўриш ва эшитиш неъматидан бебаҳра. Лекин уларнинг меҳрга тўла қалблари бор. Қўллари ҳар доим дуода, тили калимада. Аслида ногиронлиги бор инсонлар эмас улар. Бизнингча, ногирон инсон деб қалб кўзи кўр, лекин тўрт мучаси соғ инсонларни айтиш тўғрироқ бўлади. Ногиронлиги бўлса-да, ҳаётга муҳаббати, Ҳақни танишга бўлган иштиёқи, меҳрга тўла қалби кўпчилигимизга ибрат намунаси бўлишга арзийди. Уларни ҳазрати инсон дейишади.\nПойтахтимиздаги Шайх Зайниддин жоме масжидида Ўзбекистон Республикаси Вазирлар Маҳкамаси қошидаги Дин ишлари бўйича қўмита билан жисмоний имконияти чекланган фуқароларимиз ўртасида очиқ мулоқот ташкил этилди.\nДавра суҳбатида сўз олганлар бугунги кунда мамлакатимизда дин соҳасида олиб борилаётган ислоҳотлар, ўзгаришлар ҳамда яратилаётган қулайликлар ҳақида гапириб ўтишди.\nШунингдек, очиқ мулоқот тарзида ўтган давра суҳбатида муборак Ҳаж ва Умра сафарлари учун жисмоний имконияти чекланган фуқароларимизга квоталар ажратиш масаласи ўртага ташланиб, муҳокама қилинди.\n#Шайх Зайниддин жоме масжиди\n02:29 / 01.06.2018


Йўловчиларни тунаган талончилар устидан жиноий иш қўзғатилди\n20:10 / 28.04.2016\nФуқаро К.Равшан ўзига тегишли “Isuzu” автомашинасида Самарқанд вилоятининг Иштиҳон тумани ҳудудидан ўтаётиб, дам олиш учун Аломат қишлоғи яқинида тўхтади. Бироз вақт ўтиб унинг олдига нотаниш уч киши келиб, куч ишлатиш йўли билан унинг 4 миллион 900 минг сўм пули ва уяли телефон аппаратини тортиб олди. Бу ҳақда “Постда” нашри хабар бермоқда.\nЖабрланувчи бу ҳақда Иштихон тумани ИИБга хабар бергач, ушбу талончиликни содир этган шахсларни аниқлаш ва қўлга олиш чоралари кўрилди. Кўп ўтмай жиноятни самарқандлик К.Р., қашқадарёлик О.Н. ва сурхондарёлик Й.А. содир этганлиги аниқланиб, барчаси қўлга олинди. Уларга нисбатан жиноят иши қўзғатилди.


Тайланддаги ғордан қутқариб олинган болаларнинг ота-оналарига уларни қучиш ва ҳатто, қўл бериб кўришиш тақиқлаб қўйилди…\nCана : 10-07-2018 / Дунё / кўрилди: 283\nРасмий хабарларга кўра, дастлаб қутқариб қолинган тўрт нафар бола билан кўришиш учун ота-оналарга яқин орада рухсат берилади.\nАммо кўришганда ҳам қўл бериш, уларни қучиш қатъиян тақиқланади. Бу тақиқлов то врачлар болалардан тўлиқ тиббий таҳлил олиб, уларнинг натижаларини кўрмагунча ўз кучида қолади. Болалар ташқи кўринишидан соғлом туюлсалар-да, врачларнинг фикрича улар ғорда лептоспироз каби хавфли инфекция юқтириб олган бўлишлари мумкин экан.\n8 июль куни 13 нафар ғаввосдан иборат махсус бригада ўсмирлар қамалиб қолган ғор томон йўл олишди. Навбатма-навбат тўрт болани қутқаришга эришилди. Аммо дарҳол қутқарув ишлари тўхтатилди. Маълум бўлдики, ўшанда кислород баллонлар бўшаб қолган, уларни тўлдириш учун бироз вақт керак бўлган экан. Кейинчалик уларнинг барчаларини қутқаришга муваффақ бўлишди.\nЭслатиб ўтамиз, июль бошида 11-16 ёш атрофидаги ўқувчилар гуруҳи футбол мураббийси билан бирга мамлакат шимолидаги ғорга саёҳат уюштиришган. Ичкарига кирганларида ҳаммаёқ қуп-қуруқ, ҳеч қандай хавф йўқ эди. Аммо орадан маълум вақт ўтиб, кучли ёмғир бошланди ва ғор оғзи сув, тош билан тўсилиб қолди. Олдинига болалар камида октябр ойига қадар ғорда қолиб кетишлари тахмин қилинганди. Лекин қутқарувчилар саъй-ҳаракатлари бежиз кетмади. Жабрдийдалар қутқарилди. Ҳозирги кунда уларнинг барчаси касалхонага ётқизилган.


Наталья Симбирцева. Адабиёт кинога нима беради? - www.ziyouz.uz\nБош саҳифа Илм ва фанСанъатНаталья Симбирцева. Адабиёт кинога нима беради?\n“Кино – бадиий адабиётнинг энг инжиқ ўқувчиси ва энг маккор талқинчисидир”.\nКино санъати йилдан йилга оммалашган сайин инсоннинг кундалик ҳаётидан китоб ўқиш амалиётини чиқариб ташламоқда. Бугунги кунда китоб ўқиётган кишига одамлар бошқача қарайдиган бўлиб қолди. Бу ҳаракатнинг ғалатилиги мулоқотнинг бошқа йўллари анча оддий йўлларга айланганлигидандир. Масалан, китобни ўқимасдан радиодан эшитиш мумкин, интернетдан топса бўлади, экранда “жонланади”. Китобнинг ўзини қўлга олмай туриб ҳам асар тўғрисида тасаввурга эга бўлиш мумкин. Бутунжаҳон интернет тармоғи орқали ҳар қандай китобнинг тайёр қисқача мазмунини топиш мумкин, яъни, маълум бир китоб тўғрисида танқидий мақола ёки тақриз, блоглар, телеверсия ёки бошқа визуал кўринишидаги турли маълумотларни осонгина қўлга киритиш мумкин. Бошқача айтганда, бугунги кунда биз китобни ва айнан дастлабки манбанинг асл мазмунини йўқотиш эвазига унинг атрофидаги ўзига хос талқин қилинган информацион матнлар билан кифояланяпмиз.\nКитоб дегани муаллифнинг “қоғозга туширилган фикри” бўлмай қолди. Эндиликда китоб ўзининг мулоқот функциясини – индивидуал мулоқотини йўқотиб боряпти. Маълумки, бундай мулоқот жараёнида инсон оммавий коммуникация тузилмаларидан қатъий назар ўзига муаллиф, қаҳрамонлар, давр билан муносабат тизимини барпо этади. “Яккама якка” тамойилига кўра, китоб билан мулоқот китобхондан маънавий саъйи-ҳаракатни талаб қилади. Чунки китоб шахснинг шуурий маконига сингиб боради. Бугун дунёда нафақат китобга муносабат, балки унга ошно бўлишнинг усуллари ҳам ўзгарди: эндиликда китоб қулоқчинларда (наушник) жаранглаши, кўзга кўриниши, электрон шаклига кириши мумкин. Бу китобларнинг шаклий жиҳати – безагида ҳам намоён. Шу боис, китоб ва китобхон ўртасидаги мулоқотни нофаол – кўздан кечириш мулоқоти сифатида тасвирлаш мумкин. Мутолаа муаммоси шу қадар аниқ ва табиий ҳолдек кўринадики, ҳали у кўплаб бошқа муаммолар келтириб чиқармаса эди…..\nҲозир китобнинг ўзини унинг экранлашган кўринишидан афзал деб биладиганлар кам: китобни кўриш ва эшитиш билан қабул қилишга ўрганган жамиятга фикрловчи доирага мўлжалланган асарларни тушуниш қийин ҳолга айланган.\nБадиий асарни экранлаштириш – бу ўқиладиган нарсанинг режиссёрлик талқини, кўплаб коммуникацион мулоқот тузилмалари асосида юзага келадиган медия макондир. Ушбу янги макон бир манба билан чекланмаса, асарнинг асл мазмунини тушунмаса-да, инсонга таъсир этиш имкониятлари кенг. Агар бундай талқинлар тайёр шакллар билан чегараланса, маънони ҳам торайтириб қўйиши мумкин. Табиийки, экранизацияни кўрадиган ҳар бир томошабин фаол китобхон бўлмайди, яъни, режиссёр томонидан таклиф этилган фильмнинг асл манбаси – китоб мазмунини танқидий англашга тайёр бўлмайди.\nБугунги кундаги экранлаштириш оммага таъсир этишнинг барча томонларини ҳисобга олади. Шунинг учун омма орасида тез тарқатилишидан ташқари арзон машҳурликни қўлга киритмоқда ва одамларни китобнинг асл нусхасини ўқитишдан “қутқармоқда”. Афсуски, кўпчилик адабиёт билан танишишнинг ушбу усулини қулай ва мақбул деб ҳисобламоқда. Чунки, китоб ўқишга вақт сарфлаш заруратини йўққа чиқаряпти. Бу кўриниб турган таназзул эканлиги аён бўлса-да, одамлар бу қулайликдан воз кеча олмайдилар. Бироқ юксак фикрловчи кишилар доираси ҳам кинематография ютуқларини инкор қилмайди, аксинча, маълум мезон ва дид асосида қабул қиладилар.\nМаълумки бадиий асар матни экранлаштириш жараёнига ўзига хос таржимага тортилади. Натижада ўқилганда ҳис этиладиган фикрлар визуал тусга киради. Асарнинг мулоқот усули “китоб + ўқувчи”дан “китоб + томошабин”га ўзгаради. Асар билан ҳаққоний мулоқот амалга ошиши учун асар муаллифи ва уни экранда яратувчиси режиссёр фикран бир маконда бўлиши ва бир тилда сўзлаши зарур. Бундай мулоқотга томошабиннинг тайёргарлик даражаси турлича бўлади, яъни, оддий инсондан ҳам, мутахассис ҳам бўлиши мумкин. Шу нуқтаи назардан экранлаштирилган асарни қабул қилувчиларни ҳам бир қанча тоифаларга бўлиш мумкин: тайёрланмаган, кам тайёрланган, тайёрланган ва яхши тайёрланган ҳамда мутахассис томошабин.\nТайёрланмаган томошабин муаллифнинг фильмлаштирилган асарини мутолаа қилмаган бўлади. Кам тайёрланган томошабин эса асарни ўқиган, бироқ унинг ғоявий мазмуни ва яратилиш тарихи билан таниш эмас.\nТайёрланган томошабин матнни ўқиган, унинг ёзилишидаги ўзига хосликлар тўғрисида тасаввурга эга, ўша асарнинг бадиий даражасига ўзининг маълум муносабати мавжуд томошабиндир. Бу учинчи тоифа асар ва унинг фильм талқини орасидаги яқинлик ва тафовутларни аниқлай олади. Яхши тайёрланган томошабин эса асарни ўқиган, мазмунан англаб етган, ёзувчининг ижоди билан таниш, асар яратилган давр тўғрисида тасаввурга эга бўлибгина қолмай, сюжетлар, мотивлар, қиёфалар, ғоялар даражасида асарнинг бошқа асарлар билан мазмунан алоқасини аниқлай оладиган томошабиндир.\nМутахассис томошабин асарнинг матн асосини ҳамда фильм талқинини мазмунан ва шаклан таққослаб таҳлил қила олади. Бошқача айтганда, режиссёр қараши билан баҳсга кириша оладиган талқинчи ва танқидчи бўлади. Албатта, санъат асарини қабул қилишда бу миқёсдаги томошабин-ўқувчи доираси кенг эмас.\nМасала, томошабин фильмни томоша қилишда қандай мезонларга таяниши лозимлигида. У фильмни асл матнга мослигини аниқлабгина қўя қоладими ёки режиссёрнинг ижодий мулоҳазасини тушунишга интиладими? Бу оддий масала эмас. Адабиёт ва кино санъати орасидаги ҳамкорликнинг натижаси баъзан томошабинни қаноатлантириши ҳам ҳафсаласини пир қилиши ҳам мумкин. Баъзи бир фильмлар томошабинни асар матнини ўқиб чиқишга ундайди. Аксарият мумтоз асарларни талқин этишдаги режиссёрнинг ижодий қараши, ўз муносабатини қандай тақдим этаётганлигини аниқлаш кўпчиликни қизиқтиради.\nКўз билан кўриладиган тасвирларни инсон онги жадалроқ ва самаралироқ илғаб олади. Бадиий асарни ўқиш китобхондан вақт ҳамда мураккаб фикрлаш фаолиятини тақозо этади. Муаммо шундаки, бадиий асар асосида олинган фильм аслиятга мос келиши “хомхаёл”ни юзага келтиради. Медиа маданият ҳукмронлиги шу қадар кучайиб кетдики, натижада инсон ҳиссий фикрлашдан тўхтаб қолди.\nВ.Гоффеншефер 1930-йиллардаёқ “Кино – бадиий адабиётнинг энг инжиқ ўқувчиси ва энг маккор талқинчисидир… Жавобгарлик бадиий асарни муайян қиёфаларда ўзича акс эттирувчи ижодкорнинг масъулияти ҳамда ўша асарни шарҳлаб, талқин қилувчи танқидчи масъулиятидан шаклланади. Бу масъулият бевосита инсон онгига таъсир кўрсатишнинг энг қудратли қуролларидан бири – кинода акс этади”, деб ёзганди ўз мақоласида. Бу фикр социалистик реализм даврида айтилган, лекин бугунги кун нуқтаи назаридан қараганда ҳам тўғридир. Ўша даврда экранлаштириш тоталитар маданиятни тарғиб этувчи медиум сифатида юзага чиққан, Сталин даврининг асосий кинематографик жанрларидан бирига айланган эди. Мафкуравий вазифалар юкланган, серсўз сценарийлар шу қадар ҳукмрон эдики, бу кинода тасвирнинг кейинги даражага тушиб қолишига ва ҳатто йўқолишига олиб келди. Бу жараён, айниқса, “кичик тасвир” деб аталувчи даврда (1946–1953) намоён бўлди. Кино санъатида адабий манбага асосланиш – экранлаштириш ўз сиёсий вазифасини адо этди ва ватанпарварлик туйғусини кўрсатишга қаратилган образларни кўпайтириб берди. “Петр 1” (1937–1939 йиллар, В.Петров,) “Чапаев” (1934 йил, режиссёрлар Г.Н. ва С.Д.Васильев) “Ёш гвардия” (1948 йил, режиссёр С.Герасимов), “Салават Юлаев” (1940 йил, режиссёр Я.Протазанов) ва бошқа фильмлар шулар жумласидан.\nЮ.Шкловский ХХ аср бошида кино ва адабиёт нисбатининг икки кўринишини таклиф этади. Биринчиси, адабиёт кино усулларини кўпроқ қабул қилиши. Бу экранлаштиришда ўзига хос сюжет яратилишда акс этади;\nИккинчиси, фотография пайдо бўлиши билан натурализм рад этилганидек, адабиёт сюжетни буткул рад этади ва ўзининг қадрдон макони – сўз ва тил маконига қайтади.\nЮ.Шкловскийнинг фикрига таянилса, экранлаштириш кинематографияда муваффақиятсизликка маҳкум бўлган жанрдир. Бизнинг асримизга келиб, экранлаштириш – ижодий мулоқотнинг бир усулига эмас, балки визуал маданиятнинг замонавий истеъмолчиси талабларини ҳисобга олувчи оммани ҳиссий фикрлашга мажбур қилмайдиган ялпи тусдаги медиа маҳсулот шаклига айланди.\nВақт ўтиб, кинематограф ва адабиёт иттифоқининг натижаси асл адабий матннинг ва унинг экран талқини орасидаги ўхшашлик мезонлари танқидчилар учун асосий мавзуга айланди. Аммо экранлаштириш бир вақтнинг ўзида ҳам индивидуал ижодкор (режиссёрнинг), ҳам ижодий гуруҳ (сценарийнавис, режиссёр, оператор, бастакор ва б.)нинг жамоавий асари сифатида даврнинг маънавий-ижтимоий қарашларининг кўп қатламли “кўчирмаси” сифатида яшаб, муайян шаклда ривожланиб келмоқда.\nКитобнинг мазмуни ва муаллифнинг фикри қанчалик аниқ етказиб берилганидан қатъий назар, иккала асар (адабий матн ва фильм) ҳам ўз ўрнида муайян даврнинг гувоҳи ва солномасига айланади. С.М.Арутюнян фикри билан тўлдирилганда, “Бугунги кунда мумтоз адабиёт намуналарини экранлаштириш ўтмишдаги даврларни замонавий нуқтаи назаридан талқин қилишдан иборат бўлиб, у хоҳ эркин, хоҳ қатъий тарзда муайян янгича эстетик мезонлар, мафкуралар, инсон ва кишилик жамиятига нисбатан замонавий қарашларни юзага келишига хизмат қилади”.\nСанъатнинг бошқа-бошқа турларига мансуб бўлган асарлардаги рамз ва образлар тизимни мазмунан умумлаштириш қандай амалга оширилади? Экранлашган асар мазмунини ўқишнинг ўзига хос томонлари сюжетнинг “медиал сусбстратлар” деб аталувчи турли ҳолатларда ифодаланиши билан боғлиқ. Мазкур ҳолатда етарлича эркин бўлган “нарративлар, икки турдаги асардаги рамз ва образларнинг ўзаро муносабатлари, бир-биридан фарқи ва ўхшашлигини аниқлаб беришга қодир”.\nАдабиёт ва кинонинг ўзаро боғлиқлиги ва ҳатто ўзаро тобелиги кино назариётида ўрганилган. “Кинонинг адабиётдан фойдаланишга уриниши ҳеч қандай натижа бермади, тўғрисини айтганда, инсценировка деб аталувчи бўлмағур натижалар берди” (В.Шкловский). “Кино адабиётдан “озод бўлиш” эвазига ривожланмоқда. Шу боис, оригинал сюжетларга таяниши лозим, чунки “сценарийнависликнинг асосий тамойили – бу бевосита ҳиссий англашдир…”. “Кино санъатини ривожлантириш – бу шакл орқали имкон қадар моҳиятни чиқариб беришдан иборат” (Б.Балаш). “Адабий асар ва унинг асосида яратилган фильм ўртасидаги ўйин экранлаштирилган асарни анчагина бойитади. Яхши экранлаштирилган маҳсулот дастлабки манбанинг руҳияти, мазмунини акс эттириши лозим” (А.Базен) “Экранлаштириш чоғида ҳам бадиий асар, ҳам кино йўқотилади. Агар қайсидир йирик асар экранда яшаб қолиши шарт бўлсагина, уни экранлаштирган маъқул. Акс ҳолда, у асарнинг аслидан ёмонроқ чиқади” (Г.Козинцев). “Адабиётга мурожаат қилиш эндиликда кино санъати учун бевосита аҳамиятли жиҳатдир, бу кинонинг бадиий усул ва тамойилларини такомиллаштириш демакдир” (Н.С.Горницкая). “Экранлаштириш дегани, бадиий асарнинг асл ғояси, унинг бадиий моҳияти доирасидан чиқмаган ҳолда, кино санъатининг ўзига хос воситалари орқали имкон қадар чуқурроқ ва шоирона етказиб беришдир” (И.Маневич) ва ҳоказо. Таниқли кино мутахассисларнинг бу каби фикрларидан кўриниб туриб турибдики, кино ва адабиётнинг биргаликдаги маҳсули санъатнинг алоҳида шаклини вужудга келтиради.\nХХ асрнинг охири ХХI асрнинг бошларида адабиёт ва кино муносабатининг ўзига хос томонлари тўғрисида сўз юритила бошлади. К.Ю.Игнатов экранлаштириш ва бадиий матн ўртасига тенглик белгисини қўйишни таклиф этади: “Экранлаштиришни кинематографчиларнинг мақсади бадиий асарнинг экранлашган кўринишини яратиш бўлгандагина оқилона иш деб қабул қилиш лозим”, деган фикрни ўртага ташлайди. Асарнинг мазмуни, руҳи ва тилини сақлаган ҳолда кино тилига ўгириш сифатида кўриб чиқишни таклиф этади”. В.В.Решетникова эса экранлаштиришни бадиий асарни турли тасвирий (сўз, мусиқа, видео) унсурлар воситасида экран тилига ўгиришдан иборат бўлган бадиий талқин сифатида тушунтиради. Экранлаштириш ўйинли кинонинг мустақил шакли бўлиб, унинг асосида адабий матн қарор топади.\nКинофильмга асос сифатида бадиий асардан фойдаланиш, бир жиҳатдан режиссёрга жиддий масъулият юклайди, шу билан биргаликда яратилаётган кино маҳсулотнинг муваффақиятининг маълум кафолати ҳисобланади. Адабиёт намуналарини экранда талқин қилиш замонавий маданият томонидан тақозо этилаётган ҳодиса сифатида мавжуд экан, унинг қийматини малакали танқидгина баҳолаши зарурлигини эътироф этиш жоиз.\nЭкранлаштириш адабий матннинг бадиий воқелигини ўзлаштириш усулларидан биридир. Режиссёрнинг кино воситаларига, дейлик, камерага асардаги сўзлар бироз бошқача – фақат сценарийчи тилга олиш зарур деб ҳисоблаган нарсаларгина тушади. Сўзнинг ўзи тасвирлаш ва қиёфа яратиш кучига эга: у кино қиёфани яратиш жараёнида муболағани моддийлаштиришга имкон беради – матнда акс этган қиёфа кўзга кўринадиган қиёфага айланади. Сўз – бу адабиётчи тасвирлайдиган воқелик ҳамда китобхоннинг тасаввуридан вужудга келадиган ўхшатишлар ўртасидаги воситачидир. Кино бадиий асарда тасвирлашни талаб қилган нарсани кўрсатишга имкон беради. Бироқ фильм ижодкорларида ҳодисани “кадр ортида туриб ҳикоя қилиш” сўз воситасида тасвирлаш имконияти йўқ. Айни вақтда образларнинг ҳаракатлари, уларнинг нутқи, бошқа персонажлар билан муносабатини акс эттириш ҳам кино воситалари, ҳам адабиётнинг қўлидан келади. Бизнинг замонамизда сўз санъати бошқа санъатларга (рақс, мусиқа, театр ва кино) туртки берувчи манба эканлигига қарамасдан, барибир устуворликка эга.\nБугун кино техник жиҳатдан жуда юқори натижаларни қўлга киритди. Бироқ фильм суратга олиш жараёнининг ташкилотчиси ва асосий ижодкори режиссёр бўлиб, бадиий воқеликнинг асл кўриниши унинг миясида шаклланади. Эрканлаштириш санъати ёзувчининг фикрларини мос визуал шаклга ўтказиш, топиш демакдир.\nРус тилидан Бекзод Қодиров таржимаси\n← Аввалги Аввалги Илғор Фаҳмий (1975)\nКейинги → Кейинги: Азиз Несин (1915-1995)


“Хотира-79” билан ўйин бекор қилинди | "NAVBAHOR" FUTBOL JAMOASINING RASMIY WEB SAHIFASI\n“Хотира-79” билан ўйин бекор қилинди\nАввал 10 июнь куни жамоамизни биринчи лига вакили Уйчининг “Хотира-79” жамоаси билан назорат ўйинида майдонга тушиши ҳақида хабар бериб ўтгандик. Лекин, мазкур ўйин ўтказилмайдиган бўлди. Бунга сабаб сифатида “Хотира-79” жамоасинининг бир қатор футболчиларини жароҳат олганлигини кўрсатиш мумкин. Уйчи жамоаси вакиллари айнан шу сабабли “Навбаҳор” билан куч синаша олмасликларини маълум қилишди. Айнан шу сабабли эртага асосий таркиб аъзолари ёшлар жамоаси билан баҳс олиб боришади. Ёшларга қарши учрашув олдин хабар берилганидек, 10 июнь куни соат 19.00да бошланади.


Корейслар учун зона\nЖанубий Корея Осиë¸ қолаверса жаҳон кўламида саноати тараққий қилган давлатлар сирасига киради.\nЎзбекистон мустақиликка эришганидан бери мамлакат иқтисодида Жанубий Корея фаоллиги алоҳида кўзга ташланади. Шу кунларда Тошкент бу ҳамкорликни янада кенгайтириш тараддудида.\n5 март куни Жанубий Корея пойтахтидаги Лотте Суел меҳмонхонасида “Навоий шаҳридаги эркин индустриал-иқтисодий ҳудуд – кореялик ҳамкорлар учун Ўзбекистондаги янги инвестиция имкониятлари” мавзуида анжуман ўтказиш режалаштирилган.\nЮзлаб кореялик тадбиркорлар қатнашиши кутилаётган анжуман охирида Навоий индустриал-иқтисодий ҳудудида янги ишлаб чиқариш корхоналари ташкил этиш ҳақида келишувлар имзоланиши кутилмоқда.\n2008 йил 2 декабр куни Ўзбекистон президенти Навоий вилоятида эркин индустриал-иқтисодий ҳудуд ташкил этиш ҳақида фармон имзоланган эди.\nЎзбекистон президенти имзолаган мазкур ҳужжатда Навоий вилоятидаги эркин индустриал-иқтисодий ҳудуднинг фаолият кўрсатиш муддати 30 йилни ташкил этиши ва бу муддат кейинчалик узайтирилиши мумкинлиги билдирилган.\nШу ўринда дунёда иқтисодий бўҳрон кузатилаётган бир пайтда¸ бундай ҳудуд ташкил этишдан қандай мақсад кўзланган, деган савол туғилади.\nЖон Эндрю Лондондаги Иқтисодий тадқиқотлар марказининг Марказий Осиё бўйича мутахассиси. Унга кўра, Навоий вилоятида эркин индустриал-иқтисодий зона ташкил этишдан мақсад қатор муаммоларни ҳал этишдир.\n- Биринчидан, Ўзбекистон янги иш жойлари яратади. Шунингдек¸ бу мамлакатнинг ишлаб чиқариш базаси ва инфратузилмасини кенгайтириш, ранг-баранг қилишнинг усулидир. Ўзбекистонда оғир индустрия, сўнгги пайтларда автосаноат ривожланган.\nАммо енгил саноат каби соҳа кам ривожланган. Навоий вилоятида эркин индустриал-иқтисодий зонани ташкил этиш орқали президент Каримов мамлакат саноати ва инфратузилмасини кенгайтиришни хоҳлайди, дейди британиялик мутахассис.\nЎзбекистонлик иқтисодчи Виктор Ивонин эркин индустриал-иқтисодий ҳудуд Ўзбекистонда бозор муносабатларига ўтишдан олдин ҳам бўлганини, улар кучли тоғ-кон, металлургия заводлари қурилган шаҳарларда бўлганини айтади.\n- Фақат улар бошқача аталарди. Халқ тилида улар “Москва таъминотидаги шаҳарлар” деб аталарди. Навоий, Зарафшон, Учқудуқ, Янгиобод ва Красногорск шаҳарлари шулар жумласига киради, дейди ўзбекистонлик иқтисодчи.\nИвонин фикрича, Навоий вилоятида эркин индустриал-иқтисодий ҳудуд ташкил этишдан мақсад бир пайтлар катта самара берган ҳозигина тилга олинган тажрибани ишга солишдан иборат.\n- Бу ғоянинг мақсади ўтмишдаги тажрибани қайтаришдан иборат. Аммо ҳозирда бу жараён умуман бошқа қонунчилик ва иқтисодий механизмлар асосида амалга оширилмоқда, дейди Ивонин.\nНима учун Ўзбекистонда очиладиган эркин индустриал-иқтисодий зонага бир неча минг километр олисдаги мамлакат – Жанубий Корея бу қадар катта қизиқиш билдирмоқда?\nЖон Эндрю Навоийдаги эркин индустриал-иқтисодий ҳудудда Жанубий Кореянинг фаоллигини икки давлат ўртасидаги яқин алоқалар ўрнатилгани билан изоҳлади.\n- Жанубий Корея анчадан бери Ўзбекистоннинг муҳим савдо ҳамкорларидан бири бўлиб келмоқда. Сўнгги 10 йил давомида Жанубий Корея Ўзбекистон иқтисодиётига икки миллиард доллардан ортиқ маблағ ётқизган.\nШу боис икки давлат ўртасида яқин иқтисодий муносабатлар шаклланган. Ўтган йил Ўзбекистон ташқи савдо айланмасининг олти фоизидан кўпи Жанубий Корея ҳиссасига тўғри келади. Бу бир миллиард доллардан ортиқ.\nМенимча, жанубий кореяликлар бу соҳада жуда кучли тажрибага эга. Масалан, улар енгил саноат, электроника, телекоммуникация – айнан Ўзбекистонда кам ривожланган соҳаларда улар кучли, дейди британиялик таҳлилчи.\nТошкентлик иқтисодчи Виктор Ивонин эса, Ўзбекистон ҳукуматининг кореялик тадбиркорларга билдираётган қизиқиши сабабини шундай изоҳлади:\n- Советча планлаштирилган иқтисодиёт шароитда қандай ишлашни биз яхши биламиз. Бу соҳада мутахассисларимиз етарли. Ҳозир гап олдинга катта қадам ташлашда, бундай зоналар ҳақиқий эркин иқтисодий бозор зонаси бўлишидадир.\nБиз учун бундай зоналарни ким бошқариши аҳамиятсиз. Улар корейслар ёки россияликлар бўлиши мумкин. Аммо россияликлар бу борада катта тажрибага эга эмас.\nНима учун айнан корейслар? Чунки биз кореяликлар билан анчадан бери ишлаяпмиз, бу борада етарли тажрибага эгамиз, дейди Виктор Ивонин.\nЎзбекистонлик мустақил таҳлилчи Тошпўлат Йўлдошев Ўзбекистон ҳукуматининг кореялик тадбиркорларга билдираётган қизиқиши сабаби ҳақида гапирар экан¸ бундан жиддий натижа чиқишига шубҳа билдирди:\n- Ўзбекистон Жанубий Корея билан анча йиллардан бери савдо алоқаларини ривожлантириб келаяпти.\nЖанубий Корея ўз мавқеини йўқотмаслик учун Ўзбекистонда қанақа фойдали лойиҳа бўладиган бўлса¸ инвестиция ëтқизиш имконияти бўладиган бўлса¸ “Бизга беринг. Биз кўрайлик¸ таҳлил қилайлик. Лойиҳа ўтадиган бўлса¸ кейинчалик ҳам сиз билан алоқаларни ривожлантиришга розимиз” деган таклиф берган.\nАнъанавий савдо-сотиқ алоқаларидан келиб чиқиб¸ ҳозир Ўзбекистон Жанубий Кореяга бор имкониятларини кўрсатаяпти. Лекин уларнинг келиб иш бошлашига кўзим етмайди.\nЧунки Ўзбекистонга инвестиция жуда кам келаяпти. Инвестицион лойиҳаларни бекитиб¸ ўзи ëтқизган сармоясидан воз кечиб кетганлар ҳам бор¸ дейди Тошпўлат Йўлдошев.\nНавоийдаги эркин индустриал-иқтисодий ҳудуд фаолияти давомида унинг ҳудудида алоҳида божхона, валюта ва солиқ режимлари, Ўзбекистон республикаси норезидентлари унинг ҳудудига кириш, ҳудудда бўлиш ва чиқиб кетишининг, шунингдек улар томонидан меҳнат фаолиятини амалга ошириш учун рухсатномалар олишнинг соддалаштирилган тартибини жорий этиш кўзда тутилган.\n“Навоий” эркин индустриал-иқтисодий ҳудудида рўйхатдан ўтган хўжалик юритувчи субъектлар етти йилдан ўн йилгача ер, мулк, даромад, ободончилик ва ижтимоий инфратузилмани ривожлантириш ва бошқа солиқлардан озод этилиши президент фармонида қайд этилган.


2 йил аввал 2491 siyrat.uz\n(Зулқаъда уруш ҳаром қилинган тўрт ойнинг биридир)\nҲижратдан аввалги 53 йил, зулқаъда ойи (мил. 571 йил декабрь)\n– Расулуллоҳ соллаллоҳу алайҳи васаллам саккиз ойлик бўлганларида гапира бошладилар.\nҲижратдан аввалги 34 йил, зулқаъда ойи (мил. 590 йил)\n– Расулуллоҳ соллаллоҳу алайҳи васаллам йигирма ёшларида Қурайш ва Кинона билан Қайс Айлон қабилалари ўртасида уруш бўлиб ўтди. Бу қирғинбарот жанг уруш ҳаром қилинган мазкур ойда бўлиб ўтгани учун «Фижор» номини олган;\n– урушдан сўнг шу ойнинг ўзида Қурайшнинг Бану Ҳошим, Бану Мутталиб, Бану Асад, Бану Зуҳра ва Бану Тайм уруғлари Абдуллоҳ ибн Жудъон Таймийнинг уйида «Ҳилфул фузул» номли ижтимоий ҳимоя иттифоқи тузишди. Иттифоқ аъзолари Маккада шу ерлик ёки бошқа жойдан келган бирон кишига зулм қилинса, унинг ёнини олишга ва ҳақини ундириб беришга ўзаро аҳд қилишди (ушбу иттифоқ мажлисида Расулуллоҳ соллаллоҳу алайҳи васаллам ҳам қатнашганлар. У Зот Пайғамбар бўлганларидан кейин: «Мен Абдуллоҳ ибн Жудъоннинг уйида шундай бир иттифоқда ҳозир бўлганманки, менга бу иттифоқнинг ўрнига қизил туялар берилишини хуш кўрмайман. Агар унга Исломда ҳам чақирилсам, шубҳасиз, қабул қилган бўлардим», деган эдилар.\nҲижратдан аввалги 4 йил, зулқаъда ойи (нубувватнинг 10 йили / мил. 619 йил июнь охирлари-июль бошлари)\n– Расулуллоҳ соллаллоҳу алайҳи васаллам Тоиф даъватидан қайтиб келдилар ва Маккага ҳар тарафдан ҳаж қилиш учун келаётган турли қабила ва шахсларни алоҳида-алоҳида Исломга даъват қила бошладилар ва улардан Аллоҳнинг динини етказиш йўлида ўзларига ҳимоя ҳам сўрай бошладилар.\nҲижрий 1 йил, зулқаъда ойи (мил. 623 йил май)\n– Расулуллоҳ соллаллоҳу алайҳи васаллам Саъд ибн Аби Ваққос розияллоҳу анҳу бошлиқ йигирма кишилик гуруҳни Қурайш карвонини қаршилаш учун юбордилар ва уларга Харрордан у ёғига ўтмасликни буюрдилар. Улар яёв ҳолда, кундузлари яшириниб ётиб, тунлари йўл босиб, бешинчи кун деганда Харрорга етиб бордилар. Байроқлари оқ рангли бўлиб, уни Миқдод ибн Амр розияллоҳу анҳу кўтариб олган эди. Бироқ, маълум бўлишича, карвон бир кун олдин ўтиб кетган экан. Бу Ислом тарихида «Харрор» сарияси деб аталади.\nҲижрий 2 йил, зулқаъда ойи боши (мил. 624 йил апрель охирлари)\n– Бану Қайнуқоъ яҳудийларининг хилма-хил фитналаридан сабр косалари тўлган Расулуллоҳ соллаллоҳу алайҳи васаллам уларнинг қалъаларини ўн беш кун давомида қамал қилиб турдилар. Аллоҳ таоло яҳудийларнинг дилларига қўрқув солди (ҳолбуки, У Зот бир қавмни расво-хор қилишни хоҳласа, уларнинг қалбларига қўрқув солиб қўяди). Охири, улар зулқаъда ойининг бошида таслим бўлишди. Раҳмат Пайғамбари Расулуллоҳ соллаллоҳу алайҳи васаллам уларнинг қонларидан кечдилар, аммо уларни Мадинаи мунавварадан чиқиб кетишларига ва унинг яқинида яшамасликларига амр этдилар. Шундай қилиб, Бану Қайнуқоъ яҳудийлари Шом ўлкасининг Азруот деган жойига кўчиб кетишди.\nҲижрий 4 йил, зулқаъда ойи (мил. 626 йил апрел)\n– Аллоҳ таоло Қуръони каримда муслима аёлларга ҳижоб ўрашни фарз қилди.\nҲижрий 5 йил, зулқаъда ойи (мил. 627 йил апрель)\n– Аҳзоб (Хандақ) ғазоти тугади;\n– Бану Қурайза ғазоти бўлиб ўтди;\n– Расулуллоҳ соллаллоҳу алайҳи васаллам Жаҳш қизи Зайнаб онамизга уйландилар.\nҲижрий 5 йил, зулқаъда (ёки зулҳижжа) ойи (мил. 627 йил апрель ёки май)\n– Бану Қурайза ғазотидан фориғ бўлингач, Хазраж қабиласидан Абдуллоҳ ибн Атик розияллоҳу анҳу бошчилигидаги беш кишилик сария Расулуллоҳ соллаллоҳу алайҳи васалламнинг изнлари ила Хайбарга бориб, Хайбар яҳудийлари раҳбари Абу Рофиъ Саллом ибн Абул Ҳуқайқни ўлдириб келишди (у Расулуллоҳ соллаллоҳу алайҳи васалламга озори кўп теккан, яҳудий жиноятчиларининг энг катталаридан, Аҳзоб ғазоти ташкилотчиларидан бири бўлиб, турли жамоаларни мусулмонларга қарши урушга ундаган, уларни озиқ-овқат ва пул-мол билан таъминлаган эди).\nҲижрий 6 йил, зулқаъда ойининг боши, душанба (мил. 628 йил, март ўрталари)\n– Расулуллоҳ соллаллоҳу алайҳи васаллам умра қилиш нияти билан Макка сари 1400-1500 саҳоба ҳамроҳлигида йўлга чиқдилар.\nҲижрий 6 йил, зулқаъда ойи ўрталари (мил. 628 йил, март охирлари)\n– Маккага яқин Усфон водийида аср намозидан олдин Аллоҳ таоло хавф намози ҳукмини туширди ва Расулуллоҳ соллаллоҳу алайҳи васаллам саҳобаларни икки гуруҳга бўлиб, биринчи хавф намозини ўқидилар;\n– Расулуллоҳ соллаллоҳу алайҳи васаллам Ҳудайбияда саҳобалардан байъат олдилар;\n– Қурайш мушриклари билан мусулмонлар ўртасида тўрт банддан иборат сулҳ битими имзоланди. Ушбу битим Ислом тарихида «Ҳудайбия сулҳи» номи билан машҳурдир;\n– Ушбу сафар асносида Аллоҳ таоло Бақара сураси 196-оятини нозил қилиб, бирон узр сабабли сочини олдирган эҳромдаги одамнинг уч кун рўза тутиш ё олти мискинга садақа бериш ёки бир жонлиқ сўйиш билан тўлайдиган фидясини баён этди.\nҲижрий 7 йил, зулқаъда ойи (мил. 629 йил март)\n– Расулуллоҳ соллаллоҳу алайҳи васаллам икки минг саҳоба билан (аёллар ва болалардан ташқари) Маккага бориб, қазо умрани бажардилар;\n– Расулуллоҳ соллаллоҳу алайҳи васаллам қазо умрани адо этганларидан кейин Ҳорис қизи Маймуна онамизга уйландилар ва улар Маккадан 9 мил (16,632 км) узоқликдаги Сариф деган жойда бир ёстиққа бош қўйишди.\nҲижрий 8 йил, зулқаъда ойи ўрталари (мил. 630 йил март боши)\n– Расулуллоҳ соллаллоҳу алайҳи васаллам Тоиф ғазотидан қайтиб келиб, Жиъронадаги ўлжаларни тақсимот қилдилар, сўнг умра ниятида Маккага келиб, умрани адо қилдилар;\n– Расулуллоҳ соллаллоҳу алайҳи васаллам Тоиф ғазотидан қайтиб келиб, ҳали Мадинага кетмасларидан олдин Тоиф шаҳрининг асосий аҳолиси ҳисобланмиш Сақиф қабиласи бошлиғи Урва ибн Масъуд Сақафий у Зотнинг ҳузурларига келиб, Исломни қабул қилади.\nҲижрий 8 йил, 24 зулқаъда (мил. 630 йил 14 март)\n– Расулуллоҳ соллаллоҳу алайҳи васаллам Маккани фатҳ қилиш учун кетиб, икки ярим ой деганда, Мадинага кириб келадилар.\nҲижрий 9 йил, зулқаъда ойи (мил. 631 йил февраль-март)\n– Мунофиқлар бошлиғи Абдуллоҳ ибн Убай ибн Салул ўлди.\nҲижрий 9 йил, зулқаъда ойи охирлари (ёки зулҳижжа боши) (мил. 631 йил март)\n– Расулуллоҳ соллаллоҳу алайҳи васаллам Абу Бакр Сиддиқ розияллоҳу анҳуни мусулмонларга бош қилиб, ҳаж ибодатини адо этиб келиш учун юбордилар.\nҲижрий 10 йил, 25 зулқаъда (мил. 632 йил 21 февраль)\n– Расулуллоҳ соллаллоҳу алайҳи васаллам Ҳажжатул вадоъ сафарига отландилар.


Адолат, адолат ва адолат қани? « Ўзбекистон Халқ Ҳаракати\nАдолат, адолат ва адолат қани?\n05 October 2019 - 18:12\nҲақиқат, адолат тантана қилиши учун астойдил курашаётган, ҳақ-ҳуқуқлари топталган инсонларга қурби етгунча ёрдам бериб келаётган Шабнам (Нафосат) Оллашукурованинг дастлаб 10 суткага ҳибсга олиниши, сӯнгра руҳий касалликлар диспансерига мажбурий тарзда жойлаштирилиши юртимизда эски тузум, каримовча бошқарув усули қайта жонланаётганини англатади.\nТӯғри, мамлакатимизни эскича тузумда бошқариш ҳали узил-кесил бартараф этилмаган. Лекин эътироф этиш керакки, Шавкат Мирзиёев иқтидорга келгандан кейин Каримов даврида устувор кучга эга бӯлган “ӯзгача фикрловчи”ларни, “мухолиф қарашга эга шахслар”ни руҳий касалликлар диспансерида “даволаш” ва “тарбиялаш” усулига барҳам берилгандек бӯлганди.\nМана кӯриб турганимиздек, бизнинг наздимизда Каримов тузумига хос жазолаш усули яна қайта тикланди. Блогер Шабнам Оллашукурова ушбу жазолаш усулининг қурбони бӯлди.\nӮзбекистон Республикаси Жиноят ижроия кодексининг “Тиббий йӯсиндаги мажбурлов чораларини ижро этиш” деб номланган 33-бобининг\n181-194-моддалари руҳий ҳолати бузилган шахсларга бағишланган.\n181-моддага кӯра руҳий ҳолати бузилган шахсларга нисбатан тиббий йўсиндаги мажбурлов чоралари соғлиқни сақлаш органлари томонидан суд-психиатрия экспертизаси хулосасига мувофиқ тартибда қӯлланилиши керак.\nБлогер Шабнам Оллашукуровага нисбатан мажбурлов чорасининг бу тури қандай усулда қӯлланилгани, унинг руҳий ҳолати ҳақиқатанан бузилган-бузилмагани ҳозирча ҳеч кимга аён эмас. Аммо Шабнам Оллашукуровани яқиндан билган кишилар унда ҳеч қачон руҳий камчиликлар кузатмаганини билдиришмоқда.\nИжтимоий тармоқларда тарқатилган хабарларга кӯра, “бемор”нинг қариндошларига ички ишлар, соғлиқни сақлаш органлари томонидан суд-психиатрия экспертизаси хулосаси тақдим этилмаган. Аммо блогернинг қариндошларига мутасадди ходимлар уни “восвос” ташҳиси билан руҳий касалхонага ётқизаётганликларини билдирган, холос.\nШабнам Оллашукурованинг қариндошлари ва уни қӯллаб-қувватловчилар Жиноят ижроия кодексининг “руҳий касалликлар шифохоналарида мажбурий даволанаётган беморлар адвокат хизматидан фойдаланишлари мумкин”лиги белгиланган 185-моддасига кӯра адвокат билан таъминлаши ва ҳақиқатни юзага чиқариш учун астойдил курашиши керак. Чунки Шабнам Оллашукурованинг руҳий касалликлар диспансерида икки ой тутиб турилиши тӯғрисида хабарлар тарқатилмоқда. Руҳан соғлом инсоннинг икки ой психдиспансерда қолиши, албатта, яхши омил эмас. Буни 2010 йилда Тошкент шаҳар руҳий касалликлар диспансерида икки ярим кун мажбурий тутиб турилган бир инсон сифатида маълум қилмоқдаман. Ӯзбекистонда чоп этиладиган “Шарқ зиёси” газетасида “Долларфурушлар. Валюта айирбошлаш шоҳобчаларининг эгалари ким” деб номланган мақолам учун Тошкент шаҳар ИИББнинг гумроҳ, оми, саводсиз, калтабин ходимлари мени Тошкент шаҳар руҳий касалликлар диспансерига жойлаштирган эди.\nКӯрнамакларнинг мени руҳий носоғлом деб топиши учун атиги “Тошкент шаҳрида валюта қора бозорлари фаолият юритишини фақат мутасадди органлардан бошқа 7 ёшдан 70 ёшгача бӯлган ҳамма юртдошларимиз яхши билади” деган жавобим асос бӯлганди.\nПсихдиспансерда икки ярим кун ичида тортган азобларим, Тошкент шаҳар ИИББ ҳовлисидан қӯлимга кишан солиб Дамас машинасида психдиспансерга олиб бориб, панжарали хонага қамаб қӯйган пайтларни ҳали эсимдан чиқара олмайман… Бу қаттол Каримов даври эди. Янги Ӯзбекистон янгича одимламоқда, замон ӯзгарди, дея жар солаётган бир пайтимизда соғлом одамни “ӯзгача фикрлаши” учун икки ой руҳий касалликлар диспансерида тутиб туриш яхши иш бӯлмаса керак…\nАслида блогер Шабнам Оллашукуровани амалдаги қонун ҳужжатларига кӯра ҳибсга олиш мумкин эмас эди.\nӮзбекистон Республикаси Конституциясининг “Маъмурий қамоққа олиш” деб номланган 29-моддасида “Маъмурий қамоққа олиш чораси ҳомиладор аёлларга, уч ёшгача боласи бӯлган аёлларга, ӯн тўрт ёшгача бӯлган боласини якка ӯзи тарбиялаётган шахсларга, ӯн саккиз ёшга тӯлмаган шахсларга, биринчи ва иккинчи гуруҳ ногиронларига нисбатан қӯлланилиши мумкин эмас”лиги белгиланган.\nБлогер Шабнам Оллашукуровани ҳибсга олишда ички ишлар органи ходимлари унинг ҳали 4 ёшга тӯлмаган эгизак фарзандлари борлигини ҳамда уларни якка ӯзи тарбиялаётганини инобатга олишмади.\nБундан ташқари, блогер ҳеч қандай қонун-қоидаларга хилоф иш тутмаган. Ӯзбекистон Республикаси Конституциясининг 33-моддасида фуқаролар ӯз ижтимоий фаолликларини Ӯзбекистон Республикаси қонунларига мувофиқ митинглар, йиғилишлар ва намойишлар шаклида амалга ошириш ҳуқуқига эгалиги аниқ ифодаланган. Шабнам Оллашукурова ва Ражабовлар оиласи ҳаракатларида қонунга хилофлик аломатлари йӯқ. Шундай бӯлса-да, Хоразм вилояти ички ишлар бош бошқармаси шоир Маҳмуд Ражаб ва унинг қариндошлари ҳамда блогер Шабнам Оллашукуровани йӯл қоидасини бузганликда айбдор деб топиб ҳибс қилди.\nДунёнинг ривожланган давлатларида ҳам митинг, норозилик намойишлари, ҳукумат идораларига қарши кӯча юришлари бӯлиб туради. Бундай “юриш”ларда биз намойишчилар ҳатто поездларни тӯхтатиб қӯйган ҳолатларни, автомобилларнинг серқатнов йӯлларини тӯсиб қӯйиш орқали ӯз норозиликларини билдирган ҳолларни оинаижаҳон, ижтимоий тармоқлар орқали кӯп кӯрганмиз.\nХуллас, давлат раҳбари томонидан “Адолат, адолат ва адолат, ҳақиқат, ҳақиқат ва ҳақиқат” деган шиор илгари сурилаётган бир пайтда эркин сӯз, ӯз фикрини эркин билдирган юртдошимизни руҳий касалликлар диспансерига қамаши Ӯзбекистонимизнинг имиджига салбий таъсир кӯрсатмасдан қолмайди. Шу боис Шабнам Оллашукурова зудлик билан озодликка чиқарилиши керак!\nРузибай Азимий (Ruzibay Azimiy)


Ойбек Қиличев: “Пахтакор”нинг йўқотишлари бизни қизиқтирмайди\n25 апрель,2017, 09:00 417\n“Навбаҳор” – “Шўртан” (1:0) учрашувидаги ягона гол муаллифи Ойбек Қиличев учрашувдан олган таассуротлари ва "лочинлар" олдида турган навбатдаги муҳим учрашув — “Пахаткор”га қарши ўйин борасидаги фикри билан ўртоқлашди.\n“Навбаҳор” тайёргарликни Тошкентда давом эттиради\n“Пахтакор” – “Навбаҳор” учрашувини ким бошқаради?\n- "Шўртан" билан кечган ўйин Сизда қандай таассурот қолдирди?\n- Ғузорликларга қарши учрашув қийин жуда қийин ўтди. "Навбаҳор"га қарши ҳозирда барча жамоалар пухта тайёргарлик кўришмоқда. Шунинг учун ҳар бир ўйинимиз оғир ўтмоқда. Бу жихат учрашув ҳисобига ҳам таъсир ўтказмоқда. Эътибор берсангиз, ғалабаларимиз минимал 1:0 ёки 2:1 ҳисобида бўлмоқда. "Шўртан" ҳам бизга қарши яхши тайёргарлик кўрганини майдонда кўрсатди. Жамоа бежизга "Шўртан" ва "Пахтакор"ни мағлубиятга учратмаган. Ушбу ўйинда бизни қўллаб-қувватлаган мухлисларимизга рахмат айтаман. Улар бизга ўз далдалари билан қўшимча куч бағишлаб туришди. Мураббийнинг кўрсатмаларини ҳам ғалабанинг омилларидан бири сифатида кўрсатган бўлардим. Кейинги ўйинларда ҳам олдимизга фақат ғалабани мақсад қилган холда янада юқори ўринларга кўтарилишни истаймиз. Ниятимиз - мавсумни кучли учликда якунлаш.\n- Учрашув тақдирини хал қилувчи голга муаллиф бўлдингиз. "Шўртан" дарвозасини ишғол этишни сезганмидингиз?\n- Тўрисини айтсам, бундай жарима нуқталаридан машғулотларда ҳам зарба йўллаб тураман. Яқин масофадан жарима зарбаси белгиланса кўпроқ ўзим амалга ошираман.\n- "Пахаткор"да "Навбаҳор"га қарши ўйин олдидан учта йўқотиш бор. Лобанов, Тожиев ва Ҳошимовлар майдонга тушишмайди. Ушбу йўқотишлар "навбаҳорчилар"га қўл келадими?\n- Бизни рақибимизнинг қизил карточка олган ёки дисквалификация бўлган ўйинчилари қизиқтирмайди. Рақиб ким бўлишидан қатъий назар биз ўзимизни нималарга қодирлигимизни кўрсатамиз. Албатта "Пахтакор"га ҳам қарши баҳсда олдимизга фақат ғалабани мақсад қилиб майдонга тушамиз. Яна қайтараман, "шерлар"нинг йўқотишлари бизни қизиқтирмайди.\nЁшлар лигаси: 29-тур. "Пахтакор", "Бунёдкор" зафар қучди ва бошқа натижалар 269 18.11.2017\nТеглар: Олий Лига Навбаҳор Пахтакор


Билл Гейтс: «Мана шу йилгача коронавирус пандемиясининг тугашидан умид қилмай қўяверинг!» - Terabayt.Uz\nMicrosoft корпорацияси асосчиси Билл Гейтс куни кеча Fox News телеканалида журналистлар билан суҳбат қилди. Тадбиркор унда коронавирус пандемиясининг тугаш муддати борасида ўз фикрларини билдириб ўтди.\nЎҚИНГ: Ўзбекистонда коронавирусни йўқотувчи технология яратилиб, синовлардан муваффақиятли ўтди\nБилл Гейтс фикрича, ҳали 2022 йилгача мазкур пандемиянинг тугатилишидан умид қилмай қўяверсак бўлади. Ўз прогнозида у қуйидаги тахминга таянмоқда: коронавирусга қарши вакциналар ишлаб чиқилган тақдирда ҳам, 2021 йилнинг бошларида ҳали уларни қўллаш учун сертификациядан ўтказиш жараёнлари кечади.\nШундай бўлса, келаси йилнинг ўрталарида вазият ўнглана бошлайди. Ҳаммаси жой-жойига тушиб кетиши учун камида ярим йил вақт керак – хуллас, 2022 йилга борибгина инсоният бу офатдан қутулиши мумкин бўлади.\nЛекин бундай бўлиши учун ҳам ҳали 2021 йилда бутун дунё бўйича инфекция тарқалиши кўрсаткичларини пасайтиришга эришиш лозим, дея таъкидлайди Гейтс. Акс ҳолда, пандемиядан халос бўлишимиз 2023 йилгача ҳам чўзилиши мумкин.\nMicrosoft асосчиси яна бир хавотирли ҳолатга урғу берди: коронавирус пандемияси даврида бошқа касалликларга қарши вакциналаш даражаси бутун дунё бўйлаб 14 фоизга пасайиб кетган. Бу эса охирги 20 йилда эришилган натижаларни йўққа чиқарди, дейди тадбиркор.\nЭслатиб ўтамиз, 2017 йилда Билл Гейтс дунёни биотеррор хавфи кутаётганини айтган эди. Коронавирус пандемиясидан эса у беш йил аввал огоҳлантирган, аммо бунга ҳеч ким жиддий эътибор қаратмаган экан.


Instagram шубҳали ҳаракатлар содир этишда гумон қилинган аккаунтлар эгаларидан шахсни тасдиқловчи ҳужжатлар сўрашни бошлайди.\n“Биз шу тариқа аккаунтлар ўз обуначиларини қачон янглиштиришга уринаётганларини яхшироқ тушуна оламиз, уларни жавобгарликка тортамиз ва ҳамжамиятимиз хавфсизлигини таъминлаймиз”, дейилган ижтимоий тармоқ баёнотида.\nФойдаланувчилардан сўраладиган ҳужжат давлат намунасидаги ёки нодавлат ташкилот томондан берилган бўлиши мумкин. Баъзи ҳолатларда селфи ҳам талаб этилиши мумкин.\n“Биз ҳужжатингиздаги текширув учун керак бўлмаган барча махфий маълумотни (мисол учун, солиқ тўловчининг идентификация рақами ёки ижтимоий суғурта рақами) инкор этамиз. Ҳужжат суратини юборишдан олдин ундаги бизга керак бўлмаган маълумотни яширинг”, деб қўшимча қилинган компанияда.\nШахсни тасдиқлаш учун ижтимоий тармоқда келтирилган биринчи гуруҳдаги ҳужжатлардан биттаси, мисол учун туғилганлик ёки турмуш қурганлик ҳақида гувоҳнома, ҳайдовчилик гувоҳномаси, паспорт; ёки иккинчи гуруҳдан иккита ҳужжат, мисол учун банкдан кўчирмаси, чек китобчаси, кредит карта ёки бошқа ҳужжат тўғри келади.\nИжтимоий тармоқ шахсни тасдиқлаш заруратини бир неча белгиларга кўра аниқлайди. Гап шубҳали ҳаракатлар ёки ҳодисаларда гумон қилинган ботлар аккаунтлари ҳақида бормоқда.\nАгар аккаунт эгаси шахсини тасдиқлай олса, аккаунт одатдагидек ишлайверади. Ҳужжат текширув тугагандан кейин ижтимоий тармоқ архивларида бир ой сақланади. Агар аккаунт эгаси шахсини тасдиқлашдан бош тортса, унда аккаунт блокланиши ёки ҳаракатлари чекланиши мумкин.


20:50 / 22.03.2017\nБуюк Британия парламенти биносига қуролланган шахс ҳужум қилган, у йўлда автомобиль билан одамларни босиб ўтганди.\nReuters фотомухбири аввалига парламентга олиб борувчи кўприкда камида 12 кишини жароҳатланган ҳолда кўрганини хабар қилди. Бошқа бир британиялик журналистнинг перископида кўриш мумкин эдики, Вестминистр саройи атрофи полициячилар томонидан ўраб олинган. Парламент биноси ёпилган, осмонда вертолётлар уча бошлаган.\nБритания парламенти олдида отишма рўй берди, қурбонлар бўлиши мумкин\nМаълум бўлишича, номаълум шахс парламентга кетишда тезлик билан юриб, одамларни босиб кетган. «Би-би-си» маълумотига кўра, бунинг оқибатида 5 киши ҳалок бўлган. У йўлида давом этиб парламент биносига пичоқ билан қуролланган ҳолда ҳужум қилган, уни отиб ўлдиришган.\nDaily Mail маълумотига кўра, ҳужум Вакиллар палатаси биноси ичкарисида рўй берган, ерда 3 кишининг жасадини кўришган.\nThe Mirror парламент биносида хаос юзага келгани ҳақида ёзди.\n«Лондон хаос ичида». Брюссель воқеаларига 1 йил тўлган кундаги теракт (фото)\nХабарларга кўра, ҳужум қилувчилар 2 киши бўлган.\nИжтимоий тармоқларда бу ҳужум Брюсселдаги терактга 1 йил тўлган кунда амалга оширилганига эътибор қаратишмоқда.\nМамлакат бош вазири Тереза Мэй хавфсиз жойга кўчирилди. Парламент депутатлари эса ҳамон ёпиқ эшиклар ортида қолмоқда.\nЛондон полицияси ушбу ҳодисани теракт сифатида баҳолади.\n«Полиция фуқаролардан ушбу ҳудуддан кетишни сўрайди: Парламент майдони, Уайтҳолл, Вестминстер кўприги, Ламбет кўприги, Виктория Стрит ва Виктория қирғоғи айни вақтда хавфсиз эмас.\nСоат 14:40 (Тошкент вақти билан соат 19:40) полицияга Вестминстер кўпригидаги воқеа ҳақида хабар келиб тушди. Буни қуролли ҳужум сифатида қабул қилишганди.\nОфицерлар — воқеа жойида бўлиб туришибди ва биз бу ҳужумни террористик ҳаракат сифатида баҳолаймиз».\nThe Mirror депутатлардан бирининг сўзларини келтирди: у парламентдаги офисидан чиққанида, полициячилардан бири номаълум шахсни ерга йиқитганини ва унга кишан таққанини кўрган, қўриқчилардан бири депутатга ичкарига киришни айтган. Бу вақтда полициячининг рациясига бошқа бир полициячи бошқа нуқтада номаълум шахс томонидан ҳужумга учрагани ҳақида маълумот келган.\nБританиялик журналист ҳужум 3та нуқтада рўй берганини қайд этган:\n1. Машина Вестминстер кўпригида одамларни босиб ўтган;\n2. Машина Парламент биноси олдида одамлар устига ҳайдалган;\n3. Полициячига қуролли ҳужум.\nЛондон полицияси жароҳатланганларнинг суратларини тарқатмасликни сўради.\nТеррорчининг ҳаракати тасвирланган фотохарита тузиб чиқилди\nПрезидент матбуот котиби Дональд Трампга Лондондаги воқеа тўғрисида ахборот берди.\nПолициячилар воқеа жойига чақирувдан 6 дақиқа ўтиб етиб келган.\nThe Guardian Виктория Стритдаги полициячи ва йўловчи ўртасидаги мулоқотни эълон қилди. Йўловчи ўраб олинган ҳудудга кирмоқчи бўлган: Ўтинаман, мени ўтказиб юборинг, ахир бу эркин мамлакат. «Йўқ, ҳозир ундай эмас», — дея жавоб қайтарган полициячи.\nThe Mirror нашрига маълумот берган гувоҳ Темза дарёсида оқиб юрган жасадни кўргани ҳақида гапирган.\nБош вазир фавқулодда қўмитанинг шошилинч йиғилишини чақирди\nОАВ теракт ижрочилигида гумон қилинаётган шахс суратини эълон қилди\nЛондон марказидаги теракт қурбонлари сони ортмоқда, камида 20 киши жароҳатланган\nБритания парламенти депутати, Ташқи ишлар вазири ўринбосари Тобиас Эллвуд мақтовга сазовор иши билан британ нашрлари қаҳрамонига айланди.\nУ парламент олдида террорчи ҳужумига учраб, оғир жароҳат олган полициячига ёрдам кўрсатишга уринган. У полициячига биринчи тиббий ёрдам бериб, унинг юрагини массаж қилган.\nҲужумлар бир террорчи томонидан содир этилгани тасдиқланди. Бундан аввалги хабарларда машинада унинг шериги ҳам бўлгани айтилган ва иккинчи террорчи қидирилаётганди.\nТрамп ва Мэй Лондондаги терактни муҳокама қилади